Jakarta perluas peraturan ganjil-genap tangani kesesakan trafik

Kerajaan provinsi Jakarta, Indonesia telah memperluaskan zon ganjil-genap kepada 25 berbanding 16 sebelum ini, bagi mengurangkan kesesakan lalu lintas.Peraturan yang berkuat kuasa semalam itu menghadkan akses ke kawasan tertentu kepada kenderaan persendirian dengan digit terakhir nombor plat sama dengan tarikh semasa.Tinjauan Bernama di Jalan Pramuka, Jakarta Timur pada 5 petang, trafik sesak tetapi sebilangan besar kenderaan persendirian yang mempunyai nombor plat genap.Waktu operasi ganjil-genap bermula 6 hingga 10 pagi waktu Indonesia Barat (WIB) dan 4 hingga 8 pagi WIB, setiap Isnin hingga Jumaat kecuali hujung minggu dan cuti umum.Penduduk bandar terbesar di Asia Tenggara itu bergelut masalah kesesakan lalu lintas yang teruk sejak sekatan Covid-19 semakin berkurangan, memaksa rakyat memilih menggunakan teksi motosikal.Pegawai penguat kuasa melaporkan masih ramai yang tidak mengambil berat dengan peraturan itu dan amaran sudah diberikan.Mereka yang melanggar peraturan itu boleh dikenakan penalti sehingga 500,000 rupiah atau denda RM150.


Ahli Parlimen Pendang dihalau keluar Dewan Rakyat selama 2 hari

Ahli Parlimen Pendang, Awang Solahuddin Hashim dari Perikatan Nasional (PN) dihalau keluar, direhatkan selama dua hari daripada menghadiri sesi persidangan Dewan Rakyat selepas berulang kali mengganggu sesi penggulungan Menteri Ekonomi Rafizi Ramli hari ini.
Speaker Dewan Rakyat Johari Abdul mengarahkan wakil rakyat daripada PAS itu keluar dari Dewan Rakyat selepas diberi amaran beberapa kali supaya duduk dan tidak mencelah tanpa kebenaran.
Terdahulu, pertelingkahan antara dua wakil rakyat bermula itu apabila Rafizi meminta supaya Awang kekal berada di dalam Dewan Rakyat ketika ahli Parlimen Pandan itu memberi jawapan sebagai menteri.
Awang kemudian membalas bahawa beliau bukan jenis "kaki tembak dan lari tanpa mampu membuktikan sebarang tuduhan" sebelum diminta duduk oleh Johari.
Seterusnya, Rafizi mengulas bahawa tingkah laku Awang dikatakan sebagai menghina Dewan Rakyat dan tindakan ini sekali gus menimbulkan kemarahan beberapa wakil rakyat PN yang meminta supaya menteri ekonomi itu meneruskan sesi penggulungan.
Keadaan Dewan Rakyat kembali terkawal sebentar apabila speaker mengugut untuk menghalau mana-mana wakil rakyat yang terus bangun tanpa diberi kebenaran.
Beberapa minit kemudian, Dewan Rakyat kembali kecoh apabila Rafizi membidas persoalan beberapa wakil rakyat PN sebelum ini yang mempersoalkan mengenai "game changer" yang bakal diperkenalkan beliau sebelum menyatakan istilah itu adalah "tema" pembangkang untuk memburukkan kerajaan.
Awang sekali lagi bersuara menyatakan bahawa PN tidak pernah ada tema sebelum beberapa wakil rakyat kerajaan meminta speaker untuk menghalau beliau keluar daripada Dewan Rakyat.
Nama Awang sekali lagi disebut apabila Rafizi mengulas mengenai sasaran defisit 5% yang ditetapkan kerajaan apabila ahli Parlimen Pendang itu sebelum ini menyifatkan sasaran itu sebagai satu keajaiban.
Dewan Rakyat sekali lagi bertukar kecoh ketika Rafizi menjawab soalan daripada Ahli Parlimen Bachok Mohd Syahir Che Sulaiman yang bertanya sama ada beliau sedar kerajaan sebelum ini terpaksa meningkatkan perbelanjaan dan hutang untuk merangsangkan ekonomi negara.
Jawapan itu bagaimanapun dikaitkan Rafizi dengan projek JanaWibawa serta mendakwa kerajaan sebelum ini gelojoh dalam meningkatkan hutang negara.
Ini menyebabkan Awang mencelah tanpa kebenaran sekali lagi dan bertanya mengenai isu tata kelola yang mana beliau menyatakan isu itu banyak terjadi ketika era pentadbiran Barisan Nasional (BN).
"Masalah tata kelola tadi zaman siapa? Zaman kawan kamulah BN," soal Awang.
"Pendang kalau nak jadi badut boleh cari menteri yang lain berucap. Bukan masa saya, saya ada benda yang penting saya nak sebut," balas Rafizi.
Awang bagaimanapun menuduh perkataan "badut" itu sebagai sangkaan jahat sebelum Johari mengarahkannya keluar Dewan Rakyat.
"Pendang, saya rehatkan Pendang untuk dua hari.
“Out now,” kata Johari sebelum Rafizi menarik semula perkataan badut yang ditujukan kepada Awang.


Belum ada parti isytihar bubar, keluar MN, kata timbalan presiden PAS

Belum ada mana-mana pihak sama ada Umno mahupun PAS yang mengisytiharkan pembubaran Muafakat Nasional (MN), atau keluar daripada muafakat itu, kata Timbalan Presiden PAS Tuan Ibrahim Tuan Man.Tuan Ibrahim yang juga menteri alam sekitar dan air berkata perbincangan di peringkat tertinggi antara kedua-dua parti berkenaan status MN, juga masih belum diadakan setakat ini.Beliau berkata demikian kepada pemberita selepas Majlis Perasmian dan Penyerahan Projek Pembinaan Loji Rawatan Kumbahan Serantau Batu Berendam semalam.Mengulas mengenai kenyataan seorang perwakilan Umno Kelantan, dalam Perhimpunan Agung Umno (PAU) 2021 yang menganggap Umno tidak boleh bekerjasama dengan PAS selagi tiga pemimpin PAS masih memimpin parti itu, Tuan Ibrahim berkata ia hak PAS untuk mengekal atau menyingkirkan mana-mana pemimpinnya.Katanya parti lain tidak perlu campur tangan dalam pentadbiran PAS.Perwakilan Umno Kelantan Zawawi Othman dalam PAU sebelum ini menyatakan, Umno tidak boleh bekerjasama dengan PAS selagi Presiden PAS Abdul Hadi Awang, Naib Presiden Mohd Amar Nik Abdullah dan Pengarah Pilihan Raya PAS Pusat Muhammad Sanusi Md Nor, masih memimpin parti itu.


Hidup, kebebasan dan hak untuk perbicaraan adil jadi taruhan dalam kes SRC, kata Najib

Najib Razak semalam menyatakan bantahan keras terhadap perjalanan prosiding rayuan kes SRC International Sdn Bhd, yang menurutnya melibatkan hidup, kebebasan dan haknya untuk perbicaraan yang adil kini menjadi pertaruhan.
“Sebagaimana yang anda semua tahu, peguam saya telah mengatakan bahawa mereka tidak mahu meneruskan (pembelaan) disebabkan fakta bahawa mereka mempunyai masa yang terhad untuk membuat persediaan.
“Malangnya mahkamah tidak membenarkan mereka untuk menarik diri, termasuk pasukan peguam cara saya,” katanya dalam persidangan media di Istana Kehakiman.
Najib berkata natijahnya, pembelaan tidak dapat ditampilkan di mahkamah dan hanya pihak pendakwaan yang dapat menyampaikan hujah mereka.
Bekas perdana menteri itu berkata ia adalah suatu keadaan yang belum pernah berlaku, yang menyaksikan pembelaan dibiarkan tanpa peguam dalam kes yang berprofil tinggi.
"Perkara ini sangat serius dan saya harap mahkamah akan mengambil kira dan mengambil langkah-angkah pembetulan," katanya sambil menambah bahawa peguamnya sebelum ini Muhammad Shafee Abdullah telah melakukan tugas yang hebat semasa mewakilinya, namun pihaknya telah "gagal" di Mahkamah Tinggi dan Mahkamah Rayuan.
Najib berkata beliau mahu mendapatkan khidmat Peguam Diraja untuk mewakilinya tetapi permohonan itu juga ditolak Mahkamah Tinggi.
“Dalam keadaan demikian, saya tiada pilihan selain mencari pasukan baru kerana saya mahukan perspektif baru kepada kes saya, dan itulah sebabnya saya memutuskan untuk melantik Hisyam Teh Poh Teik dan Mohd Zaid Ibrahim sebagai pasukan peguam cara,” katanya.
Najib menjelaskan bahawa apabila adanya pasukan pembelaan baru, terutama dalam kes yang sangat kompleks yang melibatkan hampir 200 jilid dokumen yang perlu difahami dan diproses oleh peguam, itulah sebabnya Hisyam memohon masa yang munasabah untuk pasukan itu bersedia sepenuhnya.
Beliau menjelaskan bahawa rayuannya itu adalah satu kes yang kompleks, melibatkan hampir 200 dokumen, dan itu sebabnya Hisyam meminta tempoh masa yang memadai bagi pasukannya membuat persediaan penuh.
“Sekali lagi kami dinafikan, dan mereka (peguam) tiada pilihan selain memohon untuk menarik diri, namun tidak dibenarkan oleh Mahkamah Persekutuan. Saya kini dibiarkan tanpa pembelaan sebenarnya,” katanya.
Sementara itu, Hisyam berkata beliau tidak berada dalam kedudukan untuk mengambil bahagian dalam prosiding rayuan kerana tidak diberi masa untuk membuat persiapan yang sewajarnya bagi pembelaan Najib.
“Dalam keadaan itu, saya tidak dapat memainkan peranan yang berkesan. Jadi, pada dasarnya, Datuk Seri (Najib) tidak mempunyai wakil dari segi undang-undang,” kata peguam itu.
Najib sedang membuat rayuan terhadap sabitan dan hukumannya dalam kes penyelewengan RM42 juta membabitkan dana SRC.
Rayuan berkenaan adalah yang terakhir bagi Najib selepas panel tiga hakim Mahkamah Rayuan pada 8 Disember tahun lepas mengekalkan sabitan dan hukuman penjara 12 tahun dan denda RM210 juta yang dikenakan ke atasnya oleh hakim Mahkamah Tinggi ketika itu Mohd Nazlan pada 28 Julai 2020.


Gangguan elektrik di 77 kawasan banjir Kelantan pulih

Tenaga Nasional Berhad (TNB) berjaya memulihkan bekalan elektrik di 77 kawasan di Kelantan yang mengalami gangguan akibat banjir.Pengurus Besar TNB Kelantan Mustapha Kamal Yaacob berkata ketika ini pihaknya sedang giat memulihkan bekalan elektrik di beberapa kawasan lain namun bergantung kepada akses perhubungan dan keadaan setempat.“Di Tumpat, kawasan yang belum mendapat bekalan elektrik ialah Sekolah Kebangsaan (SK) Pulau Beluru, Pulau Seratus, Teluk Renjuna 2, Pulau Dolah, Pulau Suri 1 dan Pulau Suri 2.“Di Pasir Mas, kawasan masih terjejas ialah Jabatan Pengairan dan Saliran (JPS) Pengkalan Rakit, JPS Bakat 2, Terusan dan Kebakat,” katanya ketika dihubungi Bernama hari ini.Mustapha turut mengingatkan penduduk supaya tidak menyentuh mana-mana kabel atau wayar yang jatuh bagi mengelak kejadian buruk.“Diharapkan penduduk bersabar dan lebih prihatin terhadap perkara ini malah pihak kami amat menghargai kerjasama yang diberikan orang ramai dalam usaha memulihkan bekalan elektrik di kawasan terlibat,” katanya.Mustapha berkata TNB juga sedang memulihkan bekalan elektrik secara sementara melalui generator statik di kawasan kepulauan Tumpat berikutan kerosakan talian atas bekalan 11 kilovolt (kV) akibat dilanggar kapal korek yang hanyut semasa banjir, minggu lepas.Pada 27 Februari lepas, media melaporkan seramai 3,000 penduduk terpaksa bergelap apabila kapal korek yang dibawa arus deras dipercayai telah merempuh tiang kabel elektrik sehingga tumbang di Kampung Pulau Beluru, Tumpat.


Mengenang Ishak Surin: Perjuangan politik dan ideologi sosialisme

Perjuangan politik Cikgu Ishak Surin bermula di tahun 1955 sejurus Parti Rakyat Malaya (PRM) ditubuhkan pada 11 November 1955. Pada waktu itu, beliau yang baru berusia 21 tahun masih mengajar di Sekolah Tebuk Jawa, Sabak Bernam yang ketika itu masih dianggap sebagai kawasan yang hulu dan tidak mempunyai bekalan serta infrastruktur asas. Beliau mendaftar menjadi ahli PRM di ranting Gombak dan menjadi penolong setiausaha di ranting Gombak pada tahun tersebut.
Perjuangan politik Ishak terus disuburkan melalui PRM sehingga beliau akhirnya meninggalkan PRM pada tahun 1968. Percanggahan ideologi dan konflik dalaman parti menjadi antara faktor utama pemergian beliau dari PRM. Bersama Sharif Babul dari Perak, Sheikh Hassan Jaafar dari Kedah dan Ishak sendiri dari Selangor, mereka bertiga yang dikenali sebagai "triumvirate" telah bersama menubuhkan Parti Marhaen Malaysia (PMM) dengan dukungan Ahmad Boestamam pada 3 Ogos 1968.
Sidang penubuhan PMM telah diadakan di rumah Ishak sendiri di Batu 4, Jalan Gombak. PMM kemudian bergabung bersama Parti Keadilan Masyarakat (Pekemas) yang diketuai "Mr Opposition", Tan Chee Khoon pada 19 Julai 1974.
Sementara Boestamam yang lebih dahulu keluar PMM pada tahun 1972 dan kemudian memilih untuk kembali ke pangkuan parti lamanya yang ketika itu sudah menukar nama kepada Parti Sosialis Rakyat Malaysia (PSRM), Ishak pula memilih untuk menyertai Parti Islam Se-Malaysia (PAS) pada 1986. Pemilihan parti PAS sebagai wadah baru bagi Ishak merupakan kesan daripada impak revolusi politik dan sosial melalui Revolusi Iran dan impak daripada peristiwa Tragedi Memali.
Biografi politik dan pemikiran Ishak dapat ditelusuri lebih lanjut melalui penerbitan memoir beliau yang diusahakan oleh saudara Benz Ali melalui penerbitan Republik Buku terbitan 2022.
Ishak anak zamannya
Fikiran politik sosialisme yang dianuti Ishak adalah interaksinya bersama lingkungan sosial dan lingkungan intelektual di eranya pada 1950-an, 1960-an dan awal 1970-an khususnya. Pendapat dan sikap Ishak memancarkan roh pada waktu itu dan zaman seterusnya. Jadi tidak mengejutkan jika ideologinya itu sangat diwarnai landskap sosial iaitu Sosialisme dan Islamisme.
Jika dilihat lingkungan sosial sekitar tahun 1930-an, 1940-an, dan 1950-an, dasawarsa-dasawarsa ini merupakan sebahagian daripada zaman perkembangan ideologi. Pelbagai cita-cita masyarakat Tanah Melayu telah dilukiskan oleh para nasionalis.
Pelbagai gerakan sosial mula muncul lalu menaik pada era itu. Nasionalisme Melayu berkembang di madrasah dan di maktab. Di madrasah diwakili pergerakan nasionalisme di Gunung Semanggol dan di maktab diwakili pergerakan nasionalisme di Maktab Latihan Sultan Idris (SITC) Tanjung Malim.
Pada ketika itu juga kolonialisme memuncak. Semua peristiwa ini membentuk pemikiran Ishak. Dalam lingkungan sosial demikian, Ishak menyertai PRM yang ditubuhkan pada 11 November 1955. PRM merupakan satu daripada tiga serangkai gerakan. Dua lagi adalah Parti Buruh Malaya (PBM) yang dipimpin oleh Ishak Haji Muhammad (Pak Sako) dan PAS yang dipimpin oleh Dr Burhanuddin Al-Helmy.
Parti-parti ini dipanggil tiga serangkai kerana mereka menuju kepada satu pelabuhan yang sama seperti yang diungkapkan Burhanuddin. Menurut Burhanuddin: “Kita dari angkatan PAS melancarkan bahtera perjuangan kita menuju pelabuhan cita-cita Islam yang sangat jauh pelayarannya, tetapi kita sama-sama bertolak beriringan dengan aliran nasionalisme yang tulen dan angkatan sosialisme.”
Menurut hukum perjuangan perubahan masyarakat, Burhanuddin mengakui: ”Angkatan nasionalisme akan sampai lebih dahulu, kemudian kita hantar dan iringkan pula angkatan sosialisme hingga sampai ke pelabuhan Islamisme.”
Jadi ketiga-tiga parti ini iaitu PRM, PBM, dan PAS telah menggemblengkan kekuatan sosial dalam masyarakat yang bersumberkan kelas petani, kelas buruh dan aliran Islamisme. Iaitu gabungan antara kekuatan nasionalisme, agama dan sosialisme (Nasasos). Dalam momen dan sejarah Nusantara, konsep Nasasos telah memainkan peranan utama dalam perjuangan kemerdekaan. Hal ini amat jelas dalam upaya menentang kolonialisme Belanda seperti yang dilihat di Indonesia.
Dekad 1950an merupakan satu waktu keinsafan bagi para nasionalis Asia dan Afrika bagi membebaskan diri daripada dominasi kolonialisme.
Justeru Konferensi Bandung 1955 telah menyatukan pemimpin-pemimpin nasionalis kedua-dua benua Asia dan Afrika untuk memilih jalan kehadapan yang merdeka. Di Tanah Melayu, PRM yang dianggotai oleh Ishak adalah sebahagian daripada arus progresif tersebut.
Kelihatan PRM telah lengkap dengan ideologi sosialisme yang disesuaikan dengan sejarah dan sosiologi Tanah Melayu (kemudian Malaysia) dalam rangka luas Nusantara. PRM yang dianggotai Ishak juga adalah kesinambungan gerakan kiri Melayu yang bangkit kembali setelah terpukul dengan hebatnya pada 1948 oleh kolonial Inggeris.
Dengan berideologikan marhaenisme, pelbagai program politik sosial, nasional, dan demokrasi —- turut diisytiharkan oleh PRM. Demokrasi liberal ditolak oleh parti itu.
Sejak itu, lambang PRM juga melalui perubahan tetapi kekal dengan kepala banteng atau kepala seladangnya. Roda bergigi ditambah kepada lambang yang menandakan kelas pekerja. Sementara warna merah, putih dan hitam terpelihara.
Pada 27 Disember 1969, nama parti PRM ditukar kepada Parti Sosialis Rakyat Malaya (PSRM) sesuai dengan perubahan ideologi yang ditukar daripada Marhaenisme kepada Sosialisme Saintifik. Perubahan ideologi ini sebelum itu telah disepakati dalam Kongres Kebangsaan Kali Ke-13 PRM yang diadakan di Kangar pada 16 hingga 18 April 1968.
Menurut perlembagaan parti, sesungguhnya Marhaenisme adalah sosialisme. Itulah hakikatnya. Namanya berubah. Isinya sama. Nama saintifik diberikan agar terbezanya PRM daripada sosialisme tampal sulam yang muncul di Malaysia sejak 1960an. Pakatan Umno, MCA, MIC bersama People’s Action Party (PAP) Singapura dengan dukungan kerajaan Inggeris pada 1960an melemahkan lagi gerakan Kiri di Malaysia setelah sebelum itu terpukul teruk dengan pelaksanaan Darurat 1948 hasil konspirasi penjajahan Inggeris.
Lingkungan sosial dan politik antarabangsa
Sementara itu, melihat sekitar period di awal perkembangan di mana Ishak mula aktif dalam perjuangan politik. Asia Tenggara ketika itu sedang menjadi panggung laga kuasa-kuasa sosial politik dan diikuti perselisihan terbuka aliran ideologi.
Contohnya melalui perjuangan heroik penduduk Vietnam melawan kuasa imperialis Amerika Syarikat. Kemudian terlancarnya perekayasaan sosial raksasa di Republik Rakyat China dan Kemboja. Juga kebangkitan semula memori sosial dan memori sejarah gagasan Maphilindo.
Tetapi di sebaliknya itu, muncul pula rejim authoriter di Indonesia diikuti pemandian darah dalam Peristiwa G30S di sana. Konflik sekitar pembentukan Malaysia yang mengorbankan gerakan Kiri di Malaysia, kehancuran total perjuangan gerakan Kiri di Singapura, serta Revolusi China tergendala setelah kematian Mao Zedong. Semua peristiwa tersebut mewarnai pemikiran Ishak.
Namun, gerakan Kiri tidak mati. Ia sekadar dikalahkan sementara. Cita-citanya yang terbuka hanya terpendam seketika. Tidak pernah mati tetapi hanya tercedera lagi pada
1989 apabila runtuhnya Sosialisme Negara, bukan ideologi sosialisme sebagai pandang dunia (worldview). Pukulan daripada ideologi ekonomi neoliberalisme yang mengiringi, malah menggiring globalisasi sejak 1999an terus meluka parahkan sosialisme sebagai satu cita-cita.
Sosialisme belum mati
Namun, kajian mendapati bahawa seiring penambahan kekayaan, rupanya terjadi ketaksamaan pendapatan. Pada tahun 2014, Thomas Piketty iaitu seorang ahli ekonomi dari Perancis yang memungut data sejak dari tahun 1789 di beberapa negara kapitalis maju mendapati kekayaan sebenarnya tidak menitis ke bawah, malah sebaliknya sistem kapitalisme yang diamalkan selama ini telah menyebabkan kekayaan tersebut sebaliknya telah tersedut ke atas.
Juga diketahui kekayaan yang terkumpul oleh para pemodal selama ini bukanlah hanya kerana kerja keras mereka semata-mata, tetapi kekayaan mereka terkumpul lewat daripada warisan pusaka keluarga yang kaya raya. Kajian itu juga menunjukkan bahawa ketaksamaan kekayaan berkurang pada waktu-waktu apabila institusi negara mencampur tangan dalam kehidupan ekonomi warganya.
Pada tahun 2019, Piketty menulis lagi buku setebal satu ribu halaman mengaitkan secara ilmiah hubungan antara ketaksamaan kekayaan dengan ideologi kapitalisme.
Di Barat, sejak awal abad ke 21 lagi, muncul gerakan dengan semboyan “sesungguhnya sebuah dunia alternatif itu mungkin sekali.” Karya tentang peranan negara yang diremehkan pasar sejak 1990an kini mulai diberikan perhatian yang wajar.
Di Malaysia, krisis pandemik Covid-19 yang bermula pada Mac 2020 memperlihatkan potensi dan upaya institusi-institusi negara memainkan peranan wajarnya dalam kehidupan ekonomi para warganya selain peranan oleh pasaran. Sekian lama, institusi negara dicela oleh pasar sebagai tidak efisien, membazir, dan terlalu besar.
Tetapi pengalaman menghadapi krisis Covid 19 baru-baru ini tidak membenarkan tuduhan seperti itu.
Jadi untuk maksud di atas, maka perlu disorot alur dan arah fikir serta visi para pejuang awal dalam daya dan upaya luhur mereka itu untuk sampai di puncak (seperti tajuk novel Boestamam, Merintis Jalan Ke Puncak terbitan 1971). Sementara tiga bahtera belayar menunggu untuk berlabuh seperti ketertiban sejarah sama seperti yang diungkapkan Burhanuddin. Konteks demikianlah dapat kita mengerti lagi ertinya perjuangan Ishak.
Walaupun Amanah yang disertai Ishak pada 2016 akhirnya kini dilihat tidak berjaya membawa gagasan Nasasos seperti yang diilhamkan Burhanuddin, namun apa yang lebih penting. Mengapa Ishak sehingga akhir hayatnya dilihat tetap setia mendukung konsep Marhaenisme? Sesungguhnya almarhum adalah anak zamannya. Selamat jalan dan berlabuh ke dunia abadi buat Cikgu Ishak Surin.
Abdul Halim Ali adalah bekas Setiausaha Agung Parti Sosialis Rakyat Malaysia dan Iqkram Ismail ialah mahasiswa Sains Sosial.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Banduan bilik akhir Malaysia dalam usaha saman menteri Singapura kerana hina mahkamah

Banduan bilik akhir warga Malaysia di Singapura membuat permohonan di Mahkamah Tinggi negara itu kerana menghina mahkamah, susulan kenyataan K Shanmugam di Parlimen yang dilihat mengganggu saman beberapa banduan negara itu berhubung diskriminasi kaum dalam pendakwaan kerajaan melibatkan jenayah berat.Rahmat Karimon, yang diwakili peguam hak asasi M Ravi, adalah salah seorang daripada 17 banduan yang baru-baru ini memfailkan saman mendakwa kerajaan Singapura berat sebelah dalam pendakwaan terhadap banduan daripada etnik Melayu.Mereka menamakan peguam negara Singapura sebagai defendan, mendakwa beliau melanggar jaminan yang termaktub Perlembagaan berhubung layanan setara di bawah undang-undang.Rahmat adalah satu-satunya warga Malaysia dalam kumpulan tersebut, sementara 16 lagi adalah warga Singapura.Saman bertarikh 7 Oktober lalu, memohon mahkamah untuk memerintahkan Shanmugam mengaku menghina mahkamah, difailkan oleh Syed Suhail Syed Zin yang merupakan salah seorang dari 16 banduan warga Singapura.Dalam afidavit saman tersebut, ia menyatakan menteri tersebut merujuk kes yang sedang berjalan di mahkamah ketika sidang Parlimen dengan kenyataan berikut:“Wujud kes yang sedang berjalan, iaitu permohonan oleh 17 banduan yang sedang menunggu hukuman mati; mereka memohon mahkamah mengeluarkan arahan terhadap peguam negara; memohon beberapa perlepasan berhubung beberapa tuduhan yang dibuatnya, di mana peguam negara dilihat secara nyata membuat dakwaan yang menghina dan tidak berasas, dilakukan bagi menjatuhkan maruah…”“Kami berpandangan ulasan secara umum tersebut adalah bersifat mengganggu atau memberikan risiko prejudis terhadap perjalanan prosiding yang sedang berjalan dinamakan OS 825,” kata mereka.“Ia juga adalah sebuah penghinaan terhadap mahkamah di bawah Seksyen 3(1)(b) Akta Pengurusan Kehakiman (Perlindungan) 2016. Ulasan yang dibuat dalam bentuk menghina mahkamah itu juga tidak dilindungi dalam hak istimewa ahli Parlimen.”Afidavit bersama para banduan tersebut dalam saman pemulanya mempunyai kandungan setebal hampir 100 halaman, menunjukkan etnik Melayu dijatuhi hukuman mati “adalah secara signifikan mencatatkan perwakilan yang terlalu banyak” dijatuhi hukuman mati berbanding populasi lain di Singapura.Mereka berkata walaupun peratusan komposisi kaum atau etnik di Singapura kekal dan tidak begitu banyak berubah sejak beberapa dekad lalu, namun ia tidak sebanding dengan pesalah-pesalah yang dijatuhi hukuman mati.Berdasarkan statistik rasmi hingga Jun tahun lalu, Melayu menyumbang 13.5% dari populasi di negara itu, sementara 74.3% adalah Cina dan 9% adalah India.MalaysiaNow, yang melaporkan saman tersebut juga turut diancam menghina mahkamah oleh peguam negara Singapura bersama Ravi dan kumpulan hak asasi Lawyers for Liberty.


Singapura tetap jatuhi hukuman gantung lelaki miliki lebih 1kg ganja

Seorang lelaki warga Singapura dijadualkan menjalani hukuman gantung minggu depan kerana bersubahat menyeludup sekilogram ganja, kata kumpulan hak asasi manusia, dalam hukuman mati pertama negara kota itu dalam tempoh enam bulan.
Menurut notis daripada jabatan penjara yang diterima oleh keluarganya dan disiarkan di media sosial oleh aktivis hak asasi manusia, warga Singapura Tangaraju Suppiah, 46, akan ke tali gantung pada Rabu.
Amnesty International mengecam keputusan itu pada Jumaat, menyebutnya "sangat kejam".
“Jika dilaksanakan, pelaksanaan ini akan melanggar undang-undang antarabangsa dan menentang bantahan berterusan terhadap penggunaan hukuman mati di Singapura,” kata jurucakap pejabat wilayah Amnesty kepada AFP.
Kebanyakan negara di dunia – termasuk di negara jiran Thailand – pemilikan ganja tidak lagi dianggap sebagai jenayah berat, dengan pihak berkuasa menukarkan sabitan kepada hukuman penjara.
Malah, kumpulan hak asasi manusia telah meningkatkan tekanan ke atas Singapura untuk menghapuskan hukuman mati.
Hab kewangan Asia itu mempunyai beberapa undang-undang anti-narkotik paling berat di dunia dan menegaskan hukuman mati kekal sebagai pencegahan berkesan terhadap segala bentuk pemerdagangan dadah.
Tangaraju disabitkan pada 2017 kerana "bersubahat dalam konspirasi mengedar" 1,017.9g ganja, dua kali ganda jumlah minimum yang patut dikenakan hukuman mati.
Dia dijatuhi hukuman mati pada 2018 dan Mahkamah Rayuan yang mengekalkan keputusan itu.
Pendakwa raya berkata dia memiliki dua nombor telefon bimbit yang digunakan sebagai kenalan.
"Apa yang amat membimbangkan ialah Tangaraju... bukan mengendalikan dadah itu," kata aktivis hak asasi manusia Kirsten Han kepada AFP.
"Dia juga disoal siasat oleh polis tanpa peguam bela, dan mengatakan bahawa dia dinafikan untuk mendapatkan jurubahasa Tamil."
Hakim Mahkamah Tinggi Hoo Sheau Peng berkata mengikut undang-undang sesiapa yang bersubahat mereka juga didapati bersalah melakukan kesalahan itu dan boleh dikenakan hukuman yang sama.
Hoo berkata "pertuduhan terhadap tertuduh telah dibuktikan tanpa keraguan munasabah".
Singapura meneruskan hukuman gantung pada Mac 2022 selepas ditangguhkan lebih dua tahun.
Sebanyak 11 hukuman mati telah dijalankan tahun lepas – semuanya atas kesalahan dadah.
Antara individu dihukum gantung ialah Nagaenthran K Dharmalingam, yang pelaksanaannya mencetuskan bantahan global, termasuk dari Pertubuhan Bangsa-Bangsa Bersatu dan taikun British Richard Branson kerana dia merupakan orang kurang upaya dalam masalah pembelajaran.
Pertubuhan Bangsa-Bangsa Bersatu mengatakan bahawa hukuman mati bukan langkah pencegahan berkesan di peringkat global dan tidak selari dengan undang-undang hak asasi manusia antarabangsa, yang hanya membenarkan hukuman mati bagi jenayah paling berat.


Langkah ‘kurung’ rakyat tidak lagi sesuai, kata PM

Kerajaan membuka sektor ekonomi memandangkan langkah “mengurung” rakyat dilihat tidak lagi sesuai malah dikhuatiri mendatangkan lebih banyak implikasi termasuk kesihatan mental, kata Perdana Menteri Ismail Sabri Yaakob.Beliau berkata pembukaan sektor itu bukan sahaja dapat membantu mempercepatkan pemulihan ekonomi negara, malah memberi peluang dan ruang untuk rakyat memperbaiki hidup.“Pembukaan semula 11 sektor ekonomi di negeri-negeri Fasa Satu Pelan Pemulihan Negara (PPN) adalah wajar berikutan peratusan penerima vaksin yang tinggi.“Malah, keputusan ini dibuat dengan mengambil kira data penilaian risiko yang dijalankan Kementerian Kesihatan (KKM) dan Kementerian Perdagangan Dalam Negeri dan Hal Ehwal Pengguna (KPDNHEP),” katanya pada sesi soal jawab lisan di Dewan Rakyat hari ini.Beliau menjawab soalan Mohd Salim Sharif (BN-Jempol) mengenai kewajaran pembukaan semula 11 sektor ekonomi ketika kes harian baharu Covid-19 masih mencatatkan angka membimbangkan.Ismail berkata sehingga kini, sebanyak 74.7 peratus penduduk dewasa lengkap menerima vaksin Covid-19 manakala 91.6% menerima satu dos vaksin.Bagaimanapun, beliau berkata sektor berkenaan dibuka dengan prosedur operasi standard (SOP) ketat termasuk hanya pelanggan yang lengkap divaksin dibenarkan masuk membuat urus niaga dan mendapatkan perkhidmatan, selain pekerja permis berkaitan juga mesti melengkapkan vaksinasi.Sebanyak 11 jenis aktiviti ekonomi dalam sektor perdagangan dan pengedaran kembali beroperasi dalam Fasa Satu PPN berkuat kuasa 16 Ogos lepas meliputi antaranya kedai cuci kereta, kedai elektrik dan elektronik, kedai pakaian, fesyen dan aksesori, kedai barang kemas, kedai gunting rambut dan pusat/salun kecantikan.Menjawab soalan tambahan Salim berhubung sama ada keputusan pembukaan sektor ekonomi itu mengambil kira risiko penularan Covid-19 terhadap mereka yang berumur 17 tahun ke bawah yang belum divaksin, perdana menteri berkata rakyat perlu mengamalkan disiplin dan kawalan kendiri bagi mengelak diri sendiri, keluarga dan masyarakat daripada dijangkiti wabak tersebut.“Apabila kita buka (sektor ekonomi), kita lihat di tempat percutian penuh, tidak ada memakai pelitup muka pun, maknanya masa depan negara kita dari segi Covid-19 ini bergantung kepada kita sendiri, kita tidak boleh harapkan vaksin semata-mata tetapi kawalan kendiri itu sangat penting. Kalau tidak ia akan menjadi sia-sia sahaja,” katanya.Sementara itu, Ismail berkata pembukaan semula 11 sektor ekonomi itu turut melihat kepada sains dan data berkaitan kluster Covid-19 sektor berkenaan.“Sebagai contoh, ramai yang mengatakan gunting rambut ini bahaya sebab kontrak rapat tetapi sepanjang 2020, hanya satu melibatkan kes kluster gunting rambut.“Begitu juga dengan kedai cuci kereta, ramai kata pekerja warga asing dan sebagainya, jadi tentu jangkitan lebih mudah, tetapi sepanjang 2020, tidak ada satu pun (kes) melibatkan kedai cuci kereta. Data-data seperti inilah yang menyebabkan kita fokus kepada sektor-sektor tertentu untuk dibuka walaupun di tempat lain ada kluster-kluster lain,” katanya.Menjawab soalan tambahan Saifuddin Nasution Ismail (PH-Kulim Bandar Baharu) mengenai pelantikan bekas perdana menteri Muhyiddin Yassin sebagai pengerusi Majlis Pemulihan Negara (MPN), Ismail berkata ahli Parlimen Pagoh itu mempengerusikannya sejak kewujudan MPN.“Memang Pagoh mempengerusikan mesyuarat ini sejak daripada mula MPN ini diwujudkan, jadi sebab itu kita memberikan kepercayaan kepada Pagoh untuk meneruskan tugasnya,” katanya.


Sebaran SMS kepada umum pertahan 'kerajaan perpaduan' dikecam

Beberapa mesej sistem pesanan ringkas (SMS) mempertahankan kerajaan gabungan pimpinan Anwar Ibrahim mencetuskan kecaman terhadap Kementerian Komunikasi dan Digital diketuai Fahmi Fadzil dari PKR yang menggunakan rangkaian telekomunikasi di bawah seliaannya bagi menyebarkan naratif politik kepada orang ramai.
SMS yang diterima pengguna peranti mudah alih merentasi pelbagai rangkaian sejak minggu lalu, dilihat mempertahankan "kerajaan perpaduan", istilah yang digunakan pemimpin kerajaan bagi menggambarkan jalinan kerjasama antara Pakatan Harapan (PH) dan Barisan Nasional (BN).
"Kerajaan Perpaduan adalah langkah penyelesaian berlandaskan Perlembagaan Persekutuan dan undang-undang," kata satu SMS yang diterima pengguna peranti mudah alih minggu lalu.
Satu lagi mesej mengenai topik yang sama turut tular tengah hari tadi di mana ia menyifatkan kerajaan hari ini diwakili oleh ahli Parlimen pelbagai bangsa dan agama, serta mereka yang mempunyai "kepakaran dan pengalaman".
Seorang pemimpin Bersatu tampil menyelar tindakan yang diambil kementerian itu, menyifatkannya sebagai tindakan "terdesak" kerajaan dan penyalahgunaan kemudahan telekomunikasi kerajaan.
Dr Muhammaf Faiz Na'aman turut membandingkan tindakan tersebut dengan taktik propaganda "komunis" yang mahu "mencuci otak rakyat supaya terima naratif pemerintah”.
"Adakah kerajaan luar tabii ini takut dan tidak yakin dengan penerimaan orang awam serta rakyat Malaysia terhadap mereka hingga perlu hantar SMS sebegini?"
Dalam pada itu, seorang pengguna Twitter menyatakan kemarahan selepas menerima SMS tersebut, menggesa supaya Fahmi menjelaskan tujuannya membuat sebaran itu.
Beliau turut mengingatkan ahli politik PH yang sebelum ini mengkritik SMS Majlis Keselamatan Negara (MKN) ketika krisis Covid-19 memuncak.
“Dulu PH kritik katanya mesej MKN mengenai Covid-19 membazir wang rakyat.
"Jangan jadi hipokrit dan hentikan segera!" kata seorang pengguna, Ayep, dalam ciapannya di Twitter.
MalaysiaNow turut menghubungi Fahmi dan Kementerian Komunikasi dan Digital (KKD) di mana bidang kuasanya merangkumi rangkaian telekomunikasi.
Sejak memegang portfolio yang dijenamakan semula kepada KKD daripada Kementerian Komunikasi dan Multimedia, ahli Parlimen Lembah Pantai itu beberapa kali menjadi sasaran kritikan.
Pengkritik berkata beliau lebih berminat untuk menepis kritikan politik berbanding menambah baik infrastruktur digital negara.
Sebelum ini, beberapa ahli politik PH pernah mengkritik SMS yang dihantar kepada umum melalui agensi kerajaan, menuduh kerajaan terdahulu menggunakan rangkaian telekomunikasi bagi tujuan menyebarkan propaganda.
Mereka termasuk ahli Parlimen Segambut dari DAP yang kini merupakan Menteri Belia dan Sukan Hannah Yeoh, mengatakan mesej yang dihantar kepada orang ramai sepatutnya membantu mereka.
“Hentikan salah guna platform SMS MKN untuk retorik atau sebar propaganda halus.
“Kita (patut) masukkan simptom (Covid-19) sekarang sudah berubah, bukan lagi demam. ‘Jika anda mempunyai simptom ini, hubungi klinik kesihatan yang paling hampir'," katanya pada Julai 2021, tidak lama sebelum pemimpin Umno yang bersekutu dengan Timbalan Perdana Menteri Ahmad Zahid Hamidi mendalangi siri pembelotan yang membawa kepada kejatuhan pentadbiran Muhyiddin Yassin ketika kemuncak pandemik dalam negara.
Istilah "kerajaan perpaduan" digunakan oleh pemimpin kerajaan, terutama dari PH bagi menjelaskan langkah menjalin hubungan dengan musuh politiknya dari BN selepas Pilihan Raya Umum ke-15 (PRU15) November lalu.
Berikutan kemelut politik pasca PRU15 mengakibatkan Parlimen tergantung, Zahid berjaya memimpin 30 ahli Parlimen BN untuk menyokong Anwar sebagai perdana menteri, di mana pemimpin kedua-dua gabungan itu mendakwa ia adalah bagi memenuhi hasrat istana supaya "kerajaan perpaduan" dibentuk.
Bagaimanapun, istilah tersebut tidak disebut dalam kenyataan rasmi Istana Negara yang mengisytiharkan Anwar sebagai perdana menteri ke-10 selepas beberapa hari negara menyaksikan drama politik.
Pengkritik berkata kerajaan diterajui Anwar tidak boleh disifatkan sebagai "kerajaan perpaduan", kerana ia tidak merangkumi sejumlah besar ahli Parlimen dari Perikatan Nasional (PN).
PN menyatakan ia menolak pelawaan Anwar untuk menyertai kerajaan diterajuinya.
Semasa sidang pertama Parlimen pada 19 Disember lalu, penggunaan istilah “kerajaan perpaduan" oleh Pengerusi DAP Lim Guan Eng mencetuskan bantahan hebat daripada ahli Parlimen pembangkang.
“Jangan gunakan nama Yang di-Pertuan Agong.
“(Kerajaan perpaduan) tidak disebut pun dalam surat lantikan Tambun (Anwar)," kata Ahli Parlimen Beluran Ronald Kiandee.


Naib presiden PBB beri isyarat PRN Sarawak bakal diadakan

Naib Presiden Parti Pesaka Bumiputera Bersatu (PBB) Sarawak, Abdul Karim Rahman Hamzah hari ini berkata pilihan raya negeri (PRN) yang tertunda mungkin akan diadakan pada akhir bulan depan, sejurus selepas Melaka pada 20 November.“Saya tidak hairan kalau Sarawak adakan PRN pada bulan 11 juga tapi kita tunggu esok lusa. Sehari dua (lagi),” katanya pada sidang media di Kuching.“Saya rasa apa yang dirasai media juga turut dirasakan oleh kami. Kami juga dapat merasakan bahangnya.”Karim juga turut mendesak supaya orang ramai mematuhi prosedur operasi standard (SOP) dengan ketat selepas ia ditetapkan Suruhanjaya Pilihan Raya (SPR).“Kita mesti mematuhi apa sahaja SOP yang ditetapkan oleh SPR,” katanya.“Kami tidak mahu mengulangi apa yang berlaku di Sabah tahun lalu. Ia adalah pengalaman pahit.”Spekulasi bahawa DUN Sarawak akan dibubarkan minggu ini semakin hangat diperkatakan, ia bakal membuka jalan untuk PRN Sarawak diadakan sejurus selepas Melaka.Bagaimanapun, untuk pelaksanaannya, Sarawak perlu membatalkan darurat yang masih berkuat kuasa selepas ia diisytiharkan bagi mengelakkan PRN diadakan ketika wabak sedang meningkatkan.Mengikut jadual sebelum ini, perintah darurat di negeri itu akan berakhir pada Februari tahun depan.Tidak seperti negeri lain, kerusi DUN Sarawak dipertandingkan secara berasingan daripada pilihan raya umum (PRU).Mandat lima tahun kerajaan Sarawak berakhir pada 1 Ogos tahun ini, dan PRN sepatutnya diadakan dalam tempoh 60 hari selepas DUN dibubarkan.Namun, status darurat Covid-19 di seluruh negara yang diisytiharkan pada bulan Januari menjadikan pilihan raya tidak dapat diadakan di negeri itu.


Seorang maut, enam cedera, garaj letak kereta runtuh di New York

Seorang maut manakala enam lagi cedera selepas sebahagian bangunan di hilir Manhattan runtuh pada Selasa, lapor Agensi Akhbar Jerman (dpa), memetik pegawai kecemasan.
Garaj tempat letak kereta empat tingkat "ranap” sejurus selepas jam 4 petang, kata pegawai perbandaran.
Butiran mengenai kematian belum didedahkan manakala anggota bomba berusaha mengesan mangsa yang dikhuatiri masih terperangkap.
Beberapa mangsa yang cedera telah dibawa ke hospital tempatan dan kini dilapor stabil.
Anggota bomba pada mulanya memasuki bangunan itu tetapi kemudian mengosongkan premis berkenaan selepas strukturnya dianggap tidak selamat.
Garaj itu dilaporkan dimiliki oleh Abacus Bank.


Pesawat Qantas Airways hantar isyarat ‘Mayday’

Perkhidmatan kecemasan berada dalam keadaan bersiap sedia di lapangan terbang Sydney selepas penerbangan Qantas Airways Ltd mengeluarkan isyarat “mayday”, hari ini.
Jurucakap ambulans New South Wales berkata perkhidmatan itu bersiap sedia di lapangan terbang selepas penerbangan Qantas dari New Zealand mengeluarkan isyarat kecemasan.
Jurucakap lapangan terbang berkata penerbangan QF144 penerbangan dari Auckland mengeluarkan amaran “mayday” dan 12 trak bomba sedang bersiap sedia sebagai langkah berjaga-jaga sejurus is mendarat.


923 mangsa banjir di Kota Kinabalu dipindahkan ke PPS

Seramai 923 mangsa banjir daripada 301 keluarga ditempatkan di 11 pusat pemindahan sementara (PPS) di lima daerah pagi ini, meningkat berbanding 801 mangsa daripada 248 keluarga malam tadi.
Sekretariat Jawatankuasa Pengurusan Bencana Sabah dalam kenyataan memaklumkan Tenom, sebuah daerah di pedalaman negeri, paling terjejas dengan 396 mangsa banjir daripada 125 keluarga dipindahkan di lima PPS di daerah itu.
Rumah Kebudayaan Makakagas menempatkan 117 mangsa daripada 32 keluarga; Rumah Kebudayaan Kalang Kanar (29 mangsa, tujuh keluarga); Rumah Kebudayaan Gunting (33 mangsa, tujuh keluarga); Rumah Kebudayaan Pagukon (200 mangsa, 73 keluarga); dan Kompleks Sukan Tenom (17 mangsa, enam keluarga).
“Trend semasa pemindahan mangsa dan bencana banjir di Sabah ketika ini adalah kekal, manakala cuaca baik di kebanyakan kawasan di Sabah pagi ini,” kata kenyataan itu.
Sementara itu di Keningau, sebanyak 327 mangsa daripada 120 keluarga dipindahkan melibatkan PPS di Dewan Gereja Kampung Senangang (215 mangsa, 68 keluarga); dan Sekolah Kebangsaan Pekan Keningau 2 (112 mangsa, 52 keluarga).
Menurut kenyataan itu, di Sipitang seramai 129 mangsa banjir membabitkan 43 keluarga dipindahkan membabitkan PPS di Dewan Mini Mesapol (48 mangsa, 16 keluarga); dan Dewan Sekolah Rendah Kebangsaan Cina Chung Hwa Mesapol (81 mangsa, 27 keluarga).
PPS di Dewan Kampung Airport Tun Fuad di Kunak menempatkan 62 mangsa daripada 12 keluarga manakala Rumah Kelab Kompleks Sukan Penampang menempatkan sembilan mangsa daripada satu keluarga.
Menurut ramalan cuaca Jabatan Meteorologi Malaysia, ribut petir di satu dua tempat terutama di kawasan pedalaman diramal berlaku pada sebelah petang dan malam di Sabah.
Dalam pada itu, Jabatan Kerja Raya (JKR) Sabah dalam kenyataan memaklumkan sebuah jambatan di Jalan Amboi Satu, Tenom mengalami kerosakan serius dan pihaknya mengambil tindakan untuk menutup jambatan itu kepada semua jenis kenderaan.
“Orang ramai boleh menggunakan laluan alternatif di Jalan Tenom-Kuala Tomani, Jalan Amboi 2, dan Jalan Cinta Mata, orang ramai juga dinasihatkan supaya sentiasa memastikan keselamatan diri apabila berdepan dengan air banjir yang melimpah ke jalan raya,” menurut JKR.
Sementara itu, Jabatan Keretapi Negeri Sabah dalam kenyataan berasingan memaklumkan laluan Beaufort-Halogilat-Beaufort tidak beroperasi disebabkan banjir di kawasan Jimpangah KM98.6, dan perkhidmatan akan beroperasi semula sekiranya air mulai surut.
Menurutnya laluan Tenom-Halogilat-Tenom juga tidak beroperasi akibat kejadian tanah runtuh di KM130-137/7, dan kerja-kerja baik pulih sedang dilaksanakan.


India rekod 134,154 kes baru, 2,887 lagi kematian

India melaporkan 134,154 lagi kes baru Covid-19 menjadikan jumlah keseluruhan yang dijangkiti kini mencecah 28,441,986, kata kementerian kesihatan dan kesejahteraan keluarga pada Khamis, lapor Sputnik.Jumlah korban pula mencecah 337,989 orang dengan 2,887 lagi meninggal dunia dalam tempoh 24 jam lalu.Lebih 26.39 juta orang sembuh sejak wabak mula dikesan di India.India menduduki tempat kedua daripada segi jumlah kes Covid-19 di belakang Amerika Syarikat yang mencatat lebih 33.3 juta kes jangkitan.Pertubuhan Kesihatan Sedunia (WHO) mengisytiharkan Covid-19 sebagai pandemik pada 11 Mac 2020. Sehingga kini, lebih 171.53 juta orang telah dijangkiti di seluruh dunia dengan lebih 3.68 juta kematian, menurut Universiti Johns Hopkins.


Makna di sebalik terjejasnya Facebook

Lambat laun orang akan lupa perkhidmatan Facebook pernah terhenti selama enam jam minggu lalu, lebih-lebih lagi apabila keadaan itu tidak berulang pada masa akan datang.Ia akan dianggap sebagai suatu perkara kecil dan pengguna Facebook tidak perlu ambil perhatian.Lagipun ketika ia berlaku pada Isnin malam itu, ramai pengguna Facebook di Malaysia tidak merasakan kesannya.Ini kerana ia berlaku pada sebelah malam dengan ramai penggunanya tidak berada dalam talian.Mereka yang gagal mengaksesnya pula beralih ke pelantar lain seperti Twitter.Tetapi mereka yang perlu mengakses WhatsApp akan merasakan kehilangannya kerana perkhidmatan lebih penting bagi penggunanya di Malaysia berbanding Facebook.Tetapi di Eropah dan Amerika Syarikat (AS), ketika mana gangguan itu berlaku pada waktu siang hari bekerja, kesannya amat besar bukan sahaja kepada pengguna-pengguna yang menjalankan perniagaannya melalui platform itu tetapi juga terhadap saham Facebook.Pihak Facebook meminta maaf dengan menyatakan mereka sedar ramai orang bergantung pada platform itu untuk perniagaan dan kehidupan sosial mereka.Apa yang berlaku adalah disebabkan masalah teknikal dan ia mengambil masa enam jam untuk mengenal pasti masalah dan mengatasinya.Namun, apa yang berlaku itu menimbulkan persoalan bukan saja kemungkinan ia akan berulang tetapi juga berasaskan bahawa akan sampai masanya Facebook ini akan menghentikan perkhidmatan atas apa jua pun faktor.Saya sendiri juga tidak terkesan dengan peristiwa itu kerana pada malam berkenaan, saya tiada keperluan mengakses Facebook atau WhatsApp.Tetapi saya tergolong kepada generasi bahan cetak, iaitu orang yang membesar dan menghabiskan usia dewasa dengan membaca akhbar, majalah dan buku.Penggunaan meluas media sosial hanya berlaku di tahun-tahun hampir persaraan.Maka tidak hairanlah reaksi yang banyak terhadap gangguan Facebook itu datangnya dari generasi lebih muda, iaitu golongan yang masih aktif dalam kerjaya mereka.Pun begitu, dalam minggu lalu, ada satu hantaran dalam Facebook yang menyebut bahawa ia adalah platform generasi lama.Generasi muda tidak menggunakan Facebook, mereka lebih cenderung kepada Instagram dan Tiktok.Sebabnya ialah mereka tidak gemar untuk membaca perkataan.Mereka hanya selesa menatap imej, grafik dan video.Sesiapa yang mahu berkomunikasi dengan orang muda, mereka perlu menggunakan Instagram dan Tiktok, serta meninggalkan Facebook dan Twitter.Jawapan saya ialah perdebatan antara golongan membaca dan mereka yang lebih suka gambar sudah berlaku lama dahulu, sebelum ada internet lagi.Akan sentiasa ada golongan yang suka membaca, walaupun bilangan mereka kecil.Sementara sebahagian besar masyarakat pula sememangnya tidak suka membaca dan lebih selesa dengan menatap gambar.Perdebatan seringkali berlaku di pejabat editorial akhbar untuk menempatkan banyak mana teks berbanding gambar.Pada zaman internet ini, masih ada juga generasi yang berminat untuk membaca teks panjang.Mereka inilah yang terus membaca karangan panjang atau long form di internet dan bersedia untuk terus membaca teks dalam Facebook.Bagi mereka yang lebih suka pada grafik dan video, tentulah kecenderungannya adalah pada Instagram, YouTube dan Tiktok.Bagi penduduk Malaysia, gangguan perkhidmatan kemudahan asas adalah perkara biasa dilalui, sama ada air, elektrik, telefon dan internet.Maka jika berlaku gangguan perkhidmatan Facebook, Instagram dan WhatsApp, ia bukanlah suatu yang menghairankan.Namun, dalam pengalaman hidup saya, tidak pernah berlaku gangguan media massa.Selepas Perang Dunia Kedua, di Malaysia, tidak pernah berlaku penyiaran radio terhenti selama enam jam.Begitu juga dengan televisyen.Akhbar arus perdana juga tidak pernah berhenti diterbitkan atas sebab teknikal.Ia tidak diterbitkan pada hari-hari tertentu atas pilihan sendiri,Mengapa saya bandingkan Facebook dan WhatsApp dengan radio, televisyen dan akhbar?Ini kerana kesemuanya mewakili dua cara komunikasi massa yang berbeza pada zaman berlainan.Facebook, WhatsApp, Twitter dan Instagram merupakan media sosial yang operasinya berbeza daripada media massa konvensional.Sekarang ini, sejak beberapa tahun lalu, media sosial menjadi saluran maklumat, mengatasi media massa konvensional yang zamannya sudah berlalu.Radio, televisyen dan akhbar masih ada tetapi ia bukan saluran utama.Malah mereka bersama dengan sumber maklumat lain menjadi pembekal kandungan untuk diakses melalui media sosial.Pada masa sekarang terdapat amat banyak maklumat yang merupakan bahan kandungan untuk diakses dan diguna oleh orang ramai.Tetapi setiap orang pula mempunyai masa, tenaga dan minat yang amat terhad untuknya.Kalau dulu, seseorang mungkin mendengar satu stesen radio, dua saluran televisyen dan membaca satu penerbitan akhbar.Itupun ia hanya memilih berita atau rencana untuk dibaca.Kini sebahagian masyarakat mungkin mengikuti satu atau beberapa platform media sosial, umpamanya Facebook dan kumpulan WhatsApp.Walaupun terdapat kandungan yang berlegar dan tular tetapi hanya sebahagian saja yang masuk ke dalam kumpulan WhatsApp masing-masing.Apa yang masuk itu pula ditentukan oleh ahli kelompok pengguna masing-masing.Bahan di garis masa mereka pula ditentukan oleh algoritma serta menerima tapisan pula oleh pemantau Facebook.Dalam pada itu, maklumat yang diterima pula adalah dalam pelbagai jenis.Daripada pengumuman rasmi sampailah kepada berita palsu.Ia pula berbentuk sama ada teks, imej, audio atau video YouTube dan Tiktok.Kandungan pula tetap perlu dikirim oleh pelbagai jenis sumber.Daripada portal berita hinggalah kepada organisasi berita tradisional seperti radio, televisyen dan akhbar yang turut hadir menggunakan media sosial dan internet.Maka cebisan daripada lautan maklumat ini membentuk perspektif dan sudut pandangan setiap orang di dunia.Pihak yang mempunyai peranan untuk menyampaikan maklumat tentu menghadapi cabaran besar dalam usaha membentuk minda kolektif berbanding zaman sebelum adanya media sosial.Bagi pihak pengguna pula, minda mereka lemas dalam lautan maklumat.Apa yang dicerap oleh minda setiap orang adalah hanya menurut kebarangkalian bertembungnya dengan maklumat berkenaan.Cuba bayangkan seorang yang bergantung maklumatnya pada WhatsApp dan Facebook saja.Maka dia akan hanya mengetahui apa yang kawan-kawannya dalam kumpulan WhatsApp dan Facebook kongsikan.Tentulah dia memilih kawan-kawan yang mempunyai pandangan lebih kurang dengannya.Katakan berlaku gangguan perkhidmatan Facebook dan WhatsApp seperti yang terjadi minggu lalu.Maka dengan serta-merta sebarang maklumat terhenti daripada sampai padanya.Maka dia perlu cari saluran lain.Andai kata suatu hari perkhidmatan WhatsApp dan Facebook dihentikan terus.Perkara ini ada kemungkinan akan terjadi.Antara sebabnya ialah mungkin kerana ada platform baru yang lebih menarik bagi generasi akan datang.Malah mungkin media sosial itu sendiri diganti dengan model komunikasi yang berbeza dan belum dapat dijangka pada waktu ini.Akhirnya, pertimbangan sewajarnya adalah terpulang pada setiap individu.Jangka hayat manusia adalah sekitar 70 hingga 90 tahun.Mungkin akan disedari hidup ini tidak wajar dibazirkan dengan maklumat yang dia sendiri berasa tidak relevan dan tidak menambah nilai pada jiwanya.


Lagi negeri PH isytihar cuti umum sehari menjelang PRU

Pulau Pinang hari ini mengisytiharkan cuti khas pada 18 November bagi membolehkan orang ramai mengundi pada Pilihan Raya Umum ke-15 (PRU15), menjadi negeri ketiga mengambil langkah sedemikian.
Selangor dan Negeri Sembilan juga turut mengisytiharkan cuti umum pada hari yang sama, mengatakan ia akan membolehkan pengundi pulang ke kampung halaman bagi menunaikan tanggungjawab mereka dalam pilihan raya.
Ketiga-tiga negeri tersebut diterajui Pakatan Harapan.
Sebelum ini, Perdana Menteri Ismail Sabri Yaakob berkata pengumuman akan dibuat berhubung cuti umum sehari menjelang pilihan raya yang dijadualkan pada 19 November depan.


Ekonomi 2022 mencabar tetapi lebih baik dari 2020, kata penganalisis

Penganalisis ekonomi menjangka tahun 2022 akan terus menjadi tahun yang mencabar disebabkan ketidaktentuan daripada impak penularan Covid-19 di peringkat global, ditambah bencana banjir yang melanda beberapa negeri dalam negara bulan lalu namun tidak seteruk tahun 2020.Bercakap kepada MalaysiaNow, mereka mengatakan risiko “downside” (kerugian) tetap akan wujud pada 2022 terutama melibatkan impak Covid-19 menerusi varian terbaru iaitu Omicron yang dilihat mencetuskan kebimbangan di pasaran global.Namun begitu, penganalisis turut yakin prestasi ekonomi tidak akan merosot seperti yang berlaku pada 2020 memandangkan aktiviti ekonomi dan sosial sudah dibuka semula ditambah dengan kadar vaksinasi yang terus meningkat.Ketua Ahli Ekonomi Bank Islam Malaysia Afzanizam Abdul Rashid, berkata prestasi sembilan bulan pertama 2021 adalah bukti Malaysia sudah berada di landasan pemulihan apabila mencatatkan pertumbuhan 3% berbanding penguncupan 6.4% pada tempoh sama tahun sebelumnya.“Ini menunjukkan ada perkembangan positif jika dibandingkan dengan 2020,” katanya kepada MalaysiaNow.“Bagaimanapun, risiko kerugian pada 2022 masih jelas kelihatan, jadi kita tidak boleh abaikan risiko tersebut yang boleh menjejaskan sitausi pasaran modal Malaysia.”Beliau berkata, prestasi ekonomi negara pada 2021 menguncup pada awal Julai apabila pelaksanaan perintah kawalan pergerakan secara menyeluruh disebabkan peningkatan mendadak jangkitan Covid-19 di negara.“Ekonomi pada suku ketiga menguncup 4.5% selepas mencatatkan pertumbuhan 16.1% pada suku kedua,” katanya.“Selepas pembukaan semula ekonomi susulan imuniti kelompok, pembukaan sempadan negeri dan aktiviti, prestasi suku keempat dijangka lebih baik.”Sementara penganalisis dari Universiti Sunway Yeah Kim Leng berkata, kejadian banjir besar yang melanda sememangnya akan membantutkan pertumbuhan ekonomi negara, namun kesannya tidaklah sama seperti impak penularan Covid-19.Katanya, walaupun prestasi suku keempat 2021 dijangka negatif disebabkan aktiviti ekonomi yang tergendala, Malaysia masih akan mencatatkan pertumbuhan ekonomi secara menyeluruh bagi 2021.“Kemusnahan daripada kejadian banjir tidak dinafikan besar, tetapi bencana ini disifatkan sebagai situasi jangka pendek, tidak sama seperti penularan Covid-19.“Varian Omircon dijangka akan menjadi tumpuan utama di peringkat ekonomi global kerana terdapat kebimbangan akan berlaku gelombang jangkita seterusnya,” katanya ketika dihubungi MalaysiaNow.Tambah beliau, prestasi eksport negara yang dilihat semakin pulih pada 2021 juga dijangka mendorong pertumbuhan ekonomi Malaysia pada 2022.“Yang penting negara perlu pastikan pengukuhan permintaan dari luar negara dan peningkatan kuasa beli di peringkat domestik.“Ini pastinya akan mendorong prestasi yang lebih baik berbanding pada tahun hadapan,” tambahnya.


Sorry.


Kerajaan setuju tubuh RCI Tabung Haji, kata TPM

Kerajaan mengumumkan penubuhan Suruhanjaya Siasatan Diraja (RCI) bagi menyiasat isu-isu melibatkan pengurusan dan operasi Lembaga Tabung Haji merangkumi siasatan hasil pengauditan perunding-perunding seperti PricewaterhouseCoopers (PWC), Ernst & Young (EY) dan Roland Berger dari 2014 hingga 2020.Menurut timbalan perdana menteri Ismail Sabri Yaakob, keputusan itu dipersetujui oleh jemaah menteri dalam mesyuarat Kabinet hari ini.Beliau berkata jemaah menteri bersetuju dengan penubuhan RCI dengan beberapa terma termasuk skop RCI tertumpu kepada hasil penemuan perunding-perunding ke atas isu berbangkit Tabung Haji dari 2014 hingga 2020 tetapi tidak termasuk Pelan Pemulihan dan Penstrukturan LTH yang dilaksanakan masa kini.RCI juga akan menyiasat jika terdapat tindakan menyembunyikan maklumat berkaitan isu-isu yang dibangkitkan dan perbuatan yang mengelirukan kenyataan.Beliau juga berkata RCI mengesyorkan tindakan yang sesuai diambil oleh pihak terlibat dan mengemukakan kepada kerajaan laporan hasil semakan dalam tempoh tiga bulan.Menurutnya, senarai keahlian RCI yang terdiri daripada pakar dalam bidang syariah, perundangan, perbankan Islam dan pelaburan akan diumumkan dalam masa terdekat.“Penubuhan RCI ini adalah wajar supaya siasatan lanjut dapat dibuat terhadap perkara-perkara yang dibangkitkan tersebut dan perakuan sewajarnya dapat dikemukakan kepada kerajaan bagi memulihkan imej serta keyakinan rakyat terhadap kewibawaan Tabung Haji.“Ini juga bagi memastikan satu siasatan dalam yang telus dan amanah dilaksanakan demi memastikan Tabung Haji telah menjalankan mandat dengan profesional dalam menguruskan wang deposit Islam,” katanya.


Neo-feudalisme, politik wang tutup sentimen sebenar akar umbi Umno, kata Chandra

Ucapan-ucapan menyokong naratif yang dibawa Presiden Umno Ahmad Zahid Hamidi kononnya parti itu dilayan secara buruk oleh parti lain dalam kerajaan tidaklah mengejutkan, kata pakar sains politik Chandra Muzaffar.Chandra berkata hal ini kerana Umno telah dipengaruhi dengan psikologi neo-feudal sejak zaman pentadbiran Tunku Abdul Rahman, dan ia kemudian ditunjukkan sekali lagi dalam Perhimpunan Agung Umno (PAU) baru-baru ini.“Ketika presiden buat cadangan, akar umbi akan ikut sama,” kata Chandra kepada MalaysiaNow.“Tambahan pula, naratif yang dibawa oleh pemimpin utama parti itu adalah sesuatu yang menarik sentimen orang Melayu Umno dengan sangat mendalam.”Bagaimanapun, katanya, situasi seperti itu tidak hanya wujud dalam Umno, di samping turut menambah PAP Singapura juga adalah contoh parti lain di mana anggota parti akan akan mengalah kepada kemahuan pemimpin mereka.Chandra turut mengulas ucapan-ucapan perwakilan di Perhimpunan Agung Umno baru-baru ini, beliau berkata pada umumnya perwakilan dan pemimpin akar umbi menyetujui cadangan Zahid untuk memutuskan hubungan dengan Bersatu, dan juga mahu Umno menjadi parti dominan.Zahid dan juga timbalan presidennya Mohamad Hasan memberitahu perwakilan Umno mesti kembali sebagai rakan kongsi politik yang dominan, seperti pengaruh yang dimilikinya parti itu mentadbir kerajaan selama lebih dari enam dekad.Chandra berkata keputusan rasmi perhimpunan agung yang meluluskan usul untuk memutuskan hubungan dengan Bersatu adalah sesuatu yang sememangnya dijangka.Menurut Chandra, Umno mempunyai sejarah membeli sokongan. Sebuah amalan menukar wang tunai dengan sokongan daripada ketua bahagian.“Mudah kata, Umno sudah kembali semula amalkan politik wang,” tambahnya.Selain itu, katanya, dakwaan Zahid akar umbi Umno menyokong penuh keputusan parti untuk memutuskan hubungan dengan parti kerajaan diketuai Bersatu adalah hal yang sukar dipercayai.“Saya tak fikir akan ramai dari mereka itu hendak putus hubungan dengan parti kerajaan. Mereka tahu baik dan buruknya, mereka dah lama pegang kuasa.”Chandra turut berkata, para perwakilan yang menyokong keputusan itu mungkin di atas “alasan yang lain”.Menurut beliau, mereka yang mengikuti jalur pemikiran bahawa Umno mampu membuat kemunculan semula setelah tewas teruk dalam Pilihan Raya Umum ke-14 (PRU14) pada 2018, mungkin sudah tersilap perkiraan.“Mereka mungkin anggap boleh dapat sokongan dari perpecahan itu, tetapi jangan lupa, Umno hilang sejumlah kawasan majoriti Melayu dalam pilihan raya lalu.“Itu semua berlaku, sebelum semua pendedahahan mengenai rasuah dilakukan di luar mahkamah,” tambah Chandra.“Bagaimana seseorang boleh fikir Umno akan jadi parti yang dominan lagi?”Zahid, dan bekas perdana menteri Najib Razak jika digabungkan angka pertuduhan di mahkamah berdepan lebih dari 80 pertuduhan rasuah, pengubahan wang haram dan pecah amanah.Kedua-dua pemimpin Umno itu kini menjadi pengkritik lantang terhadap presiden Bersatu Muhyiddin Yassin selain dikenali sebagai pemimpin yang mendorong Umno mencari sekutu politik lain termasuk PKR.Oktober lalu, kedua pemimpin itu menghantar sepucuk surat ke Istana Negara menyatakan sokongan terhadap Presiden PKR Anwar Ibrahim untuk mengambil alih pentadbiran kerajaan dari Muhyiddin.


Kerajaan beri jaminan kertas soalan SPM, STPM berbeza bagi pelajar dijangkiti Covid-19

Kerajaan memberi jaminan akan menyediakan set kertas soalan Sijil Pelajaran Malaysia (SPM) dan Sijil Tinggi Persekolahan Malaysia (STPM) yang berbeza kepada calon-calon disahkan positif Covid-19 bagi peperiksaan yang akan bermula pada 22 Februari depan.Ketua Pengarah Pelajaran Habibah Abdul Rahim berkata, pelajar yang bebas wabak itu selepas 14 hari akan menduduki peperiksaan baki kertas yang masih berjalan bersama pelajar lain.Manakala bagi kertas yang sudah terlepas akan diambil kemudian mengikut jadual yang disusun semula oleh kementerian pelajaran.“Jika pelajar positif Covid-19 atau perlu jalani kuarantin maka dia tidak boleh menduduki peperiksaan.“Sudah pasti kementerian akan menyediakan set yang lain kerana kita tidak mahu berlaku kes kebocoran kertas soalan bagi pelajar yang sudah menduduki peperiksaan tersebut sebelum ini.“Tetapi kementerian akan memastikan standardnya sama. Walaupun mungkin kertas berlainan tetapi standardnya akan sama,” katanya pada sidang media dalam talian berkaitan Pengoperasian Sekolah Tahun 2021 hari ini.Beliau pada masa sama menegaskan calon SPM atau STPM tidak boleh sesuka hati memilih untuk mengambil atau tidak peperiksaan yang ditetapkan jika tidak mempunyai sebarang gejala dan bukti daripada doktor diperlukan bagi mengesahkan dijangkiti Covid-19.“Jika pelajar positif Covid-19 atau perlu jalani kuarantin maka dia tidak boleh menduduki peperiksaan.Habibah turut memberi jaminan, semua keputusan akan diumumkan serentak dan pemarkahan akan mengikut standard piawaian yang ditetapkan dan tiada peperiksaan alternatif untuk menggantikan SPM.Katanya, ini kerana standard SPM semasa diiktiraf Cambridge sebagai setanding peperiksaan “O-level” antarabangsa manakala STPM pula setaraf “A-level”.“Sehingga kini kementerian pelajaran tidak melihat peperiksaan SPM dan STPM 2020 akan ditangguhkan kerana menyedari betapa pentingnya untuk pelajar-pelajar ini menduduki peperiksaan tersebut.“Jika berlaku sebarang situasi yang menghalang untuk peperiksaan ini diteruskan kita akan ikut arahan dan nasihat yang dikeluarkan Majlis Keselamatan Negara (MKN) tetapi buat masa sekarang kita akan teruskan seperti yang dirancang.”Mengulas mengenai kaedah pengajaran dan pembelajaran di rumah (PdPR), Habibah berkata kaedah pembelajarannya tidak terbatas kepada PdP dalam talian.Sebaliknya katanya, PdPR turut melibatkan penggunaan kaedah offline, TV Pendidikan dan penggunaan bahan bercetak.“Kementerian akui banyak jurang yang wujud dalam kalangan murid melibatkan memiliki alat komunikasi sendiri seperti tablet, notepad dan laptop begitu juga dalam mendapatkan liputan internet.“Sehubungan itu kementerian ada menyarankan pihak sekolah dan guru menggunakan kaedah lain selain daripada talian internet seperti hybrid dan pek aktiviti pengajaran.“Guru boleh mempelbagaikan aktiviti pengajaran mereka mengikut kesesuaian pelajar-pelajar mereka.“Saya yakin semua guru kreatif dan komited dalam melaksanakan hal demikian. Banyak sekolah sudah laksanakan kaedah pengajaran secara model dan ada juga sekolah juga sediakan stesen tertentu untuk murid ambil buku teks dan buku latihan.”Mengulas mengenai peruntukan untuk memberi satu notebook kepada satu keluarga, katanya perkara itu masih dalam peringkat perancangan.“Dalam Belanjawan 2021 ada peruntukan untuk membekalkan notebook kepada setiap keluarga namun ia masih dalam peringkat perancangan.“Bagaimanapun kementerian dan Yayasan Hasanah akan memikirkan jalan terbaik bagaimana hendak merealisasikannya seperti yang dibentangkan dalam belanjawan itu.”


Rohana bukan satu-satunya kes individu tanpa kerakyatan, kata peguam

Kumpulan hak asasi manusia Lawyers for Liberty (LFL) hari ini menggesa rombakan dilakukan terhadap dasar mengenai individu tanpa kerakyatan, mendesak Menteri Dalam Negeri Hamzah Zainudin supaya bukan sekadar memberikan reaksi kepada liputan media mengenai beberapa individu berkait isu itu selepas beliau memberi respons terhadap seorang gadis yang dibesarkan seorang wanita Cina ketika ditinggalkan ibunya semasa masih bayi.Penyelaras LFL Zaid Malek menyambut baik kenyataan Hamzah yang mengatakan sedang meneliti kes Rohana Abdullah namun mengatakan sebagai menteri, beliau perlu bertanggungjawab ke atas “penderitaan puluhan ribu orang muda seperti Rohana yang secara tidak adil dinafikan kerakyatan”.“Kami tahu ini bukan kes terpencil. Terdapat puluhan ribu kanak-kanak dan dewasa yang mengalami situasi yang sama seperti Rohana di seluruh negara dan penderitaan mereka patut diberi perhatian yang sama rata.“Tidak cukup hanya berikan reaksi terhadap liputan berita mengenai satu isu dan membuat janji untuk ambil tindakan, namun kemudiannya tetap mengabaikan puluhan ribu lagi yang mempunyai masalah serupa seperti Rohana,” katanya dalam satu kenyataan.“Penyelesaian secara reaktif tidak cukup. Isu individu tanpa kerakyatan ini mesti ditangani secara menyeluruh dan sistematik bagi menyelesaikannya hingga ke punca masalah.”Rohana, 22, ditinggalkan semasa masih bayi di sebuah taman asuhan kanak-kanak (taska) tempat ibu kandungnya yang merupakan warga Indonesia, bekerja sebagai tukang cuci.Dia kemudiannya diambil dan dibesarkan sebagai anak sendiri oleh Chee Hoi Lan yang merupakan guru taska tersebut.Pada 2016, Rohana memohon kewarganegaraan Malaysia namun tidak menerima sebarang maklum balas.Semalam, dalam sebuah hantaran Facebook, Hamzah berkata bahawa beliau “tersentuh” dengan cerita Rohana.“(Saya) telah mengarahkan pegawai saya untuk menyiasat kesahihan maklumat yang diberikan terlebih dahulu sebelum membuat apa-apa keputusan,” tambahnya.Zaid berkata Hamzah harus sedar bahawa Rohana dan lain-lain sepertinya adalah “mangsa proses birokrasi yang disengajakan di mana ia terus gagal menegakkan peruntukan Perlembagaan Persekutuan, yang memberikan kerakyatan kepada kanak-kanak dengan kuat kuasa undang-undang”.“Realiti yang menyedihkan mengenai perkara ini adalah nasib Rohana mungkin dibiarkan dan tidak ditangani jika ia tidak mendapat perhatian meluas dalam negara.“Jentera pentadbiran KDN dan Jabatan Pendaftaran Negara (JPN) tidak boleh bergantung hanya kepada liputan berita mengenai kes rawak, bahkan ia mesti diselesaikan dengan memastikan agensi kerajaan yang berkaitan melaksanakan peranannya selari dengan undang-undang.”


1MDB tarik balik saman AS$1 bilion terhadap firma guaman, rakan kongsi

1Malaysia Development Berhad (1MDB) telah menarik balik saman US$1 bilion yang difailkan terhadap firma guaman Tetuan Wong & Partners dan rakan kongsinya Brian Chia Hock Gee.Berdasarkan salinan dokumen yang diperoleh pihak media menerusi sistem kehakiman, dinyatakan bahawa 1MDB selaku plaintif telah menarik balik samannya terhadap kedua-dua defendan itu pada 19 Julai lepas.Draf yang diluluskan oleh timbalan pendaftar Mahkamah Tinggi Siti Aisyah Ahmad turut menyatakan bahawa writ saman itu ditarik balik dan dibatalkan tanpa kebebasan untuk plaintif memfailkan semula tuntutan saman dan tiada perintah terhadap kos.1MDB menerusi writ samannya yang difailkan pada 7 Mei lepas mendakwa kedua-dua defendan secara bersama dan berasingan melanggar kewajipan statutori terhadap syarikat itu bagi pihak Najib Razak dan ahli perniagaan Low Taek Jho atau Jho Low serta sekutu mereka sehingga menyebabkan 1MDB mengalami kerugian sebanyak AS$1 bilion.1MDB menuntut ganti rugi AS$1 bilion serta pembayaran fi perundangan RM664,821.21.Pada 10 Mei lepas, kementerian kewangan telah mengesahkan bahawa 1MDB dan bekas anak syarikatnya SRC International Sdn Bhd telah memfailkan sejumlah 22 saman sivil bagi mendapatkan semula aset bernilai lebih RM96.6 bilion, termasuk kira-kira RM300 juta daripada pelbagai pihak tempatan.Kementerian itu menyebut writ saman terbabit difailkan pada 7 Mei lepas iaitu enam oleh 1MDB dan 16 oleh SRC.Saman itu difailkan 1MDB terhadap sembilan entiti termasuk dua institusi kewangan asing dan 25 individu manakala SRC memfailkan saman terhadap lapan entiti serta 15 individu atas pelbagai salah laku.


Jho Low ‘pengarah bayangan’ syarikat, kata 1MDB

1Malaysia Development Berhad (1MDB) mendakwa ahli perniagaan dalam buruan Low Taek Jho atau Jho Low adalah pengarah bayangan dalam syarikat pelaburan strategik itu kerana beliau proksi bekas perdana menteri Najib Razak dalam memberi arahan kepada lembaga pengarah dan pengurusan kanan 1MDB.1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited selaku plaintif menyatakan demikian menerusi jawapan kepada pernyataan pembelaan Jho Low, yang difailkan Tetuan Skrine di Mahkamah Tinggi, pada 23 Februari lepas.1MDB mendakwa Jho Low mempunyai kewajipan fidusiari terhadap plaintif-plaintif dan pada setiap masa material merupakan pemegang amanah kepada aset-aset kesemua plaintif.“Pembelaan yang didakwa oleh defendan pertama (Jho Low) bahawa dia tidak pernah mengaku liabiliti dalam prosiding yang difailkan oleh Jabatan Keadilan Amerika Syarikat, kesemuanya adalah tidak relevan,” dakwa 1MDB dalam pernyataan jawapan itu.1MDB mendakwa Jho Low telah mendapatkan proksi-proksinya untuk bekerja dalam 1MDB termasuk bekas pengarah kewangan 1MDB Terrence Geh Choh Heng, bekas peguam 1MDB Jasmine Loo Ai Swan, bekas pengarah eksekutif 1MDB Casey Tang Keng Chee dan bekas ketua pegawai eksekutif SRC International Sdn Bhd Nik Faisal Ariff Kamil.“Proksi-proksi tersebut memegang jawatan pengurusan kanan utama dalam plaintif pertama (1MDB) antara lainnya untuk memantau pengurusan dan lembaga pengarah 1MDB, melaksanakan keputusan penting menurut kehendak Jho Low dan Najib bagi memudahkan penggunaan dana plaintif-plaintif dengan niat penipuan Jho Low dan Najib,” dakwa 1MDB dan menambah Najib juga pengarah bayangan 1MDB.Menurut 1MDB, Jho Low telah menerima dana milik plaintif-plaintif yang mana beliau mengetahui bahawa dana tersebut milik kesemua plaintif dan wang tersebut telah dipindahkan kepadanya secara pecah amanah dan pelanggaran tugas fidusiari.“Tindakan (saman) terhadap Jho Low antaranya untuk pemulihan wang amanah kepunyaan kesemua plaintif yang telah diterima Jho Low yang beliau mengetahui bahawa wang tersebut telah dipindahkan kepadanya secara pecah amanah antara lainnya oleh Najib.“Oleh itu, defendan pertama (Jho Low) juga adalah pemegang amanah konstruktif plaintif-plaintif berkenaan dengan wang yang diterima olehnya,” kata 1MDB.Selain itu, 1MDB mendakwa setelah dimaklumkan tentang Memorandum Ernst & Young bertarikh 26 Mac 2010, Najib, ketika itu sebagai pihak pemegang saham tunggal 1MDB, Menteri Kewangan (Diperbadankan) bersama dengan penglibatan Jho Low, mengarahkan penyingkiran Ernst & Young sebagai juruaudit bagi 1MDB melalui surat bertarikh 16 Ogos 2020.Menurut 1MDB, tindakan itu untuk menyembunyikan kerugian syarikat itu akibat pelesapan dana secara penipuan dan menghalang siasatan serta penemuan fakta-fakta dan bukti material berkenaan dengan penipuan tersebut.“Selain daripada AS$700 juta yang telah diterima oleh Jho Low pada 2009, semua wang telah dibayar kepada Jho Low selepas Mac 2010, oleh itu, ia adalah tidak dapat diterima bahawa kausa-kausa tindakan hanya terakru pada Mac 2010 seperti yang didakwa.“Dalam apa jua keadaan, tuntutan plaintif-plaintif adalah termasuk pecah amanah secara penipuan oleh Jho Low dan untuk mendapatkan semula daripadanya harta yang dipegang secara pecah amanah bagi pihak plaintif-plaintif yang telah ditukarkan untuk kegunaannya sendiri,” menurut 1MDB,Pada 7 Mei tahun lepas, 1MDB dan empat anak syarikatnya, memfailkan saman terhadap Jho Low, ayah dan ibunya Larry Low Hock Peng dan Goh Gaik Ewe, kakaknya May Lin, adik lelakinya Taek Szen serta rakan sekutunya Eric Tan Kim Loong.Berdasarkan writ itu, 1MDB menuntut AS$661 juta dari Jho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Tan serta AS$325 juta daripada Jho Low dan ayahnya.1MDB Global Investments Limited pula menuntut AS$630 juta daripada Hock Peng, Jho Low dan Tan serta AS$2 juta daripada Taek Szen, Jho Low dan Tan.Plaintif turut menuntut AS$3.5 juta dari May Lin and Jho Low serta AS$1.695 juta daripada Goh, Jho Low dan Tan berhubung pembelian barang kemas serta keuntungan rahsia selain AS$25.5 juta daripada Jho Low, Tan, Hock Peng dan Taek Szen.Jho Low dalam pernyataan pembelaannya mendakwa, beliau tidak mempunyai sebarang jawatan atau kewajipan fidusiari dalam 1MDB serta empat anak syarikatnya dan saman itu harus ditolak kerana gagal menyatakan kausa tindakan yang munasabah berhubung dakwaan pecah amanah atau kewajipan fidusiari.Dakwa Jho Low, beliau tidak pernah menjadi pengarah atau pemegang saham dalam 1MDB atau keempat-empat anak syarikatnya, dan juga bukan ahli lembaga penasihat dana kekayaan negara itu atau sebahagian daripada pasukan pengurusan kelima-lima plaintif.


Hujan lebat cetus banjir di Itali

Hujan lebat melanda utara Itali pada Rabu mengakibatkan kejadian banjir dan Sungai Savio melimpah, lapor Agensi Anadolu.
Banjir berlaku di seluruh wilayah Emilia-Romagna, manakala jalan raya di bandar Cesena turut dinaiki air, menurut laporan media tempatan.
Banjir turut menjejaskan bandar Rimini, sementara terowong di kawasan Riccione turut ditenggelami air.
Sementara itu, amaran merah dikeluarkan di wilayah Emilia-Romagna dan amaran oren dikeluarkan di wilayah Marche, Sicily dan Campania.


Malaysia lancar siasatan sindiket penipuan pengambilan pekerja asing

Malaysia melancarkan siasatan untuk mendedahkan bagaimana beratus-ratus pekerja asing yang tiba dari Asia Selatan tidak diberikan pekerjaan meskipun mereka telah membayar yuran yang tinggi untuk mendapatkan pekerjaan tersebut, kata pegawai dan kumpulan hak asasi manusia.
Isu itu membangkitkan semula kebimbangan mengenai penderaan buruh di Malaysia, hab pembuatan utama di tengah-tengah rantaian bekalan global yang menghadapi beberapa tuduhan dalam beberapa tahun kebelakangan ini berhubung eksploitasi pekerja.
Beratus-ratus pekerja dari Bangladesh dan Nepal tiba sejak Disember selepas membayar sehingga RM20,000 (AS$4,500) kepada orang tengah untuk mendapatkan pekerjaan, kata pegawai dua kumpulan hak asasi manusia yang menemu bual berpuluh-puluh pekerja memberitahu Reuters.
Ramai yang mengambil pinjaman untuk membayar yuran pengambilan pekerja, tetapi tidak dapat membayar balik kerana tidak mempunyai pekerjaan atau gaji, kata aktivis itu sambil menambah bahawa ketika ketibaan, pasport mereka telah diambil oleh agensi pengambilan pekerja asing.
"Pekerja ini berisiko tinggi untuk menjadi buruh paksa dan kemelaratan teruk," kata aktivis buruh bebas Andy Hall. Menurut Andy, pasukannya telah berhubung dengan beberapa pekerja asing itu.
Nasib mereka diburukkan lagi dengan faktor seperti hutang, keadaan hidup yang buruk, pengasingan dan kebebasan bergerak yang terhad selepas pasport mereka dirampas, tambahnya.
Pertubuhan Buruh Antarabangsa menempatkan penipuan, bersama-sama dengan ikatan hutang yang berpunca daripada bayaran yuran pengambilan pekerja yang mahal, dan penahanan pasport antara punca mendorong “buruh paksa”.
Ketua Pengarah Jabatan Tenaga Kerja Semenanjung Malaysia Asri Ab Rahman berkata kerajaan sedang menyiasat perkara itu namun enggan memberikan butiran lanjut sehingga selesai siasatan.
Minggu lalu, Menteri Sumber Manusia V Sivakumar bertemu dengan sekumpulan 226 pekerja Bangladesh dan Nepal yang berada di negara Asia Tenggara selama 40 hari tanpa sebarangan pekerjaan yang dijanjikan.
Beliau menyifatkan perkara tersebut sebagai "mengerikan" disebabkan tempat tinggal pekerja yang sesak, dan berikrar untuk mendapatkan pekerjaan kepada merekan secepat mungkin meskipun belum dapat mengenal pasti penyedia kemudahan itu.


Banjir di Johor bertambah buruk, lebih 37,300 mangsa dipindahkan

Keadaan banjir di Johor terus bertambah buruk, dengan 37,322 orang dipindahkan setakat 8 pagi hari ini.
Jumlah itu meningkat lebih 1,000 orang berbanding 36,191 mangsa banjir yang direkodkan malam tadi.
Jawatankuasa Pengurusan Bencana Negeri Johor berkata mangsa yang dipindahkan ditempatkan di 238 pusat pemindahan sementara.


Tajuddin harap penggantungan keahlian ditarik balik

Bekas Ahli Parlimen Pasir Salak Tajuddin Abdul Rahman tidak berhasrat untuk bertanding mewakili parti lain bagi Pilihan Raya Negeri (PRN) di enam negeri akan datang.
Sebaliknya jika rayuan penggantungannya sebagai ahli Umno ditarik balik, bekas Ahli Majlis Kerja Tertinggi (MKT) Umno itu mahu membantu jentera parti itu dalam kempen PRN itu.
"Kalau saya dilepaskan daripada penggantungan Umno sudah tentu akan berkempen dan bantu parti buat kerja. Kalau boleh saya tidak mahu khemah parti lain," katanya ketika ditemui media di Majlis Rumah Terbuka Aidilfitri di kediamannya di Pasir Salak hari ini.
Terdahulu media melaporkan Tajuddin  mengemukakan rayuan terhadap penggantungan keahliannya selama enam tahun dan mahu kembali aktif dalam parti itu.
Pada Oktober 2022 Umno menggantung keahlian Tajuddin selama enam tahun, dan semalam, Presiden Umno Ahmad Zahid Hamidi dilaporkan berkata rayuan itu akan dirujuk kepada MKT untuk membuat keputusan.
Sementara itu Tajuddin berkata beliau berharap rayuan penggantungan keahliannya segera dibawa ke MKT Umno untuk pertimbangan, kerana menurutnya parti Melayu itu masih disayanginya dan beliau ingin menyelesaikan isu berkenaan secara baik.
"Saya rasa penuh yakin sekiranya dibawa ke Majlis Tertinggi, keputusannya adalah positif, sebab saya sudah menjelaskan dalam surat sebanyak dua kali sebelum ini dan juga semalam.
"Saya sebagai pengarah pilihan raya sebelum ini tidak membuat salah, sebagai ahli majlis tertinggi digantung, digugur sebagai calon pun tiada masalah. Kalau ada pun kerana saya bersuara lantang dalam isu kepentingan parti," katanya.
Bagaimanapun, Tajuddin berkata beliau bersiap sedia menghadapi sebarang kemungkinan malah tidak akan berputus asa dalam perjuangan politik termasuk cuba aktif dalam menggunakan platform media sosial.


Kerajaan sedia pelan perlindungan insurans akibat kematian ketua isi rumah

Kerajaan akan menyediakan Pelan Perlindungan Insurans kepada Isi Rumah (IR) Miskin yang kehilangan punca pendapatan akibat kematian Ketua IR dengan peruntukan RM13.4 juta setahun, kata Perdana Menteri Ismail Sabri Yaakob.Beliau berkata ia akan melibatkan kira-kira 268,000 keluarga miskin yang berdaftar dalam eKasih. “Setiap isi rumah akan menerima RM10,000 dengan peruntukan sebanyak RM13.4 juta setahun,” katanya dalam kenyataan yang dikeluarkan selepas mempengerusikan mesyuarat Majlis Perlindungan Sosial Malaysia (MySPC) Bilangan Satu Tahun 2022 di bangunan Parlimen hari ini. Ismail berkata mesyuarat itu juga bersetuju agar tahap sosioekonomi Keluarga Malaysia ditingkatkan dengan memberi nilai tambah dan tumpuan kepada Program Peningkatan Pendapatan bagi Ketua Isi Rumah (KIR) Miskin dan Miskin Tegar yang berdaftar dalam eKasih. Katanya perkara lain yang dipersetujui ialah memperkasa agenda perlindungan sosial sehingga ke peringkat daerah pentadbiran menerusi Jawatankuasa Teknikal Perlindungan Sosial Negeri (JTPSNg) bagi menyelaras Pemetaan Program dan Profil Perlindungan Sosial Fasa Dua.“Selain itu mesyuarat juga bersetuju agar Malaysia Productivity Corporation (MPC) diberi tanggungjawab menerajui Jawatankuasa Kerja Memodenkan Subsidi Bagi Meningkatkan Produktiviti,” kata Ismail.Menurutnya langkah-langkah yang diputuskan dalam mesyuarat itu akan membantu memantapkan agenda perlindungan sosial untuk mencapai sasaran miskin tegar sifar menjelang tahun 2025 seperti dihasratkan kerajaan dalam Rancangan Malaysia ke-12.“Pandemik Covid-19 telah menyedarkan semua pihak tentang kelemahan sistem perlindungan sosial kebanyakan negara di seluruh dunia termasuk Malaysia.“Justeru kerajaan menerusi Majlis Perlindungan Sosial Malaysia telah mengenal pasti mekanisme perlindungan sosial yang lebih dinamik, fleksibel serta mampu bertindak balas dengan sebarang risiko yang dihadapi oleh Keluarga Malaysia,” katanya.Terdahulu Ismail melancarkan Pangkalan Data Perlindungan Sosial (PDPS) Fasa Satu: Bantuan Sosial (Persekutuan) yang menjadi laluan tunggal serta sumber rujukan utama program-program perlindungan sosial.Ia melibatkan 167 program daripada 17 kementerian atau agensi yang mengandungi 13.7 juta data profil individu penerima manfaat sehingga tahun 2020, termasuk program perlindungan sosial merentasi pelbagai kementerian atau agensi seperti elemen pekerjaan, insurans sosial dan bantuan sosial. “Akses penuh sistem ini kepada orang awam dan semua pihak berkepentingan akan dibuka setelah modul insurans sosial dan intervensi pasaran buruh siap dibangunkan selepas 2023.


Zahid langgar titah Agong paksa PRU mengejut ketika jangkitan Covid-19 memuncak, kata penganalisis

Ketika Agong meredah air untuk melawat mangsa banjir di Pahang, perdana menteri turun bertemu penduduk terjejas di Johor, pemimpin Umno berhimpun di Kuala Lumpur merancang untuk menggulingkan kerajaan bagi memaksa Pilihan Raya Umum tergempar diadakan.Kamarul Zaman Yusoff dari Universiti Utara Malaysia (UUM) berkata Presiden Umno Ahmad Zahid Hamidi tidak boleh terburu-buru dalam gesaannya meminta PRU15 diadakan ketika Covid-19 meningkat dan sudah meragut lebih 500 nyawa.“Tindakan Zahid memaksa pilihan raya mengejut diadakan melanggar titah Sultan Abdullah Sultan Ahmad Shah sebelum ini agar ahli-ahli politik mengenepikan perbezaan dan bersama kerajaan dalam memerangi pandemik Covid-19,” kata penganalisis politik Melayu itu kepada MalaysiaNow.Beliau merujuk kepada kenyataan Sultan Abdullah pada Oktober tahun lalu yang menasihati semua ahli politik berhenti berpolitik dan bersatu dalam melawan pandemik.Semalam, dalam pertemuan bersama ketua-ketua bahagian parti, Zahid meminta meminta ahli-ahli Parlimen Umno meninggalkan kerajaan Perikatan Nasional (PN) sebelum Februari bagi memaksa Pilihan Raya Umum ke-15 (PRU15) diadakan dengan segera.Selain itu, Zahid juga memecat Annuar Musa sebagai setiausaha agung Barisan Nasional dan menggantikannya dengan Setiausaha Agung Umno Ahmad Maslan.“Kesimpulannya PRU15 tidak akan menyelesaikan kemelut politik selagi parti-parti politik tidak jalin kerjasama.”Penganalisis politik Azmi Hassan berkata, selain faktor jangkitan Covid-19, sekiranya PRU15 tergempar diadakan, tidak ada mana-mana gabungan yang akan mendapat majoriti selesa bagi membentuk kerajaan.“Ketika ini, baik PN, BN, MN (Muafakat Nasional) atau PH (Pakatan Harapan) sekalipun, tidak ada entiti yang boleh dapatkan majoriti selesa kalau PRU ini diadakan,” kata bekas pensyarah Universiti Teknologi Malaysia itu kepada MalaysiaNow.Disebabkan itu, katanya, kerjasama antara parti-parti politik perlu diperkukuhkan terlebih dahulu bagi memastikan mana-mana pihak yang membentuk kerajaan mempunyai majoriti selesa untuk memerintah.“Kesimpulannya PRU15 tidak akan menyelesaikan kemelut politik selagi parti-parti politik tidak jalin kerjasama.”Semalam, sumber memberitahu MalaysiaNow, dalam pertemuan bersama ketua-ketua bahagian, Zahid mengatakan Umno tiada pilihan lain daripada meninggalkan PN kerana kerajaan itu gagal memahami hati nurani rakyat yang menginginkan pembaharuan dan reformasi dalam pentadbiran.Dalam pertemuan tertutup itu, Zahid turut meminta semua menteri dan pengerusi syarikat berkaitan kerajaan (GLC) daripada Umno yang dilantik PN, melepaskan jawatan masing-masing sebelum 1 Februari 2021.Zahid yang juga bekas timbalan perdana menteri dan menteri dalam negeri kini berdepan 47 pertuduhan rasuah membabitkan jutaan ringgit dana Yayasan Akalbudi.Sementara, Jayum Jawan dari Universiti Putra Malaysia (UPM) senada dengan Azmi mengatakan PRU tidak akan menyelesaikan pergolakan politik selagi tidak muncul satu parti dominan dan kukuh yang mampu menubuhkan kerajaan persekutuan.“Jadi, ketidakstabilan politik seperti ini akan berpanjangan sehingga suatu PRU diadakan kerana tiada parti yang boleh mendapat majoriti secara bersendirian,” katanya kepada MalaysiaNow.Mengulas lanjut, Kamarul berkata Umno perlu menunggu keputusan rasmi yang bakal diputuskan pada Perhimpunan Agung Umno (PAU) yang dijadualkan berlangsung pada 31 Januari ini.“Jika Umno berkeras juga memaksanya, maka yang akan menerima padah besar kemungkinannya ialah Umno sendiri,” katanya.


PH akan cabar pembubaran DUN Melaka di mahkamah

Pakatan Harapan (PH) hari ini menyuarakan ketidakpuasan hati dengan pengumumuman Suruhanjaya Pilihan Raya (SPR) berhubung Pilihan Raya Negeri Melaka, mengatakan akan memfailkan injunksi mahkamah berhubung pembubaran Dewan Undangan Negeri (DUN) negeri minggu ini.Dalam sebuah kenyataan, PH berkata sijil perakuan segera juga difailkan sebagai sebahagian untuk tindakan berhubung perkara tersebut.“PH berpendirian pembubaran DUN Melaka dilakukan berdasarkan nasihat yang salah,” kata kenyataan yang ditandatangani Presiden PKR Anwar Ibrahim, Lim Guan Eng dari DAP, Presiden Amanah Mohamad Sabu dan Presiden Upko Wilfred Madius Tangau.“Yang di-Pertua Melaka seharusnya mengikuti duluan di peringkat Persekutuan di mana Yang di-Pertuan Agong memanggil menghadap blok dipercayai mempunyai sokongan majoriti terlebih dahulu.”PH turut kekal berpendirian Sulaiman Md Ali sepatutnya tidak dinamakan sebagai ketua menteri “caretaker” memandangkan beliau dengan jelas hilang sokongan majoriti sebelum tindakan pembubaran DUN Melaka berlaku.“Pakatan Harapan Melaka melalui Adly Zahari akan memfailkan satu injunksi mahkamah berhubung pembubaran DUN Melaka. “Selain itu, PH juga membidas laporan mendakwa Pengerusi SPR Abdul Ghani Salleh yang berkata hanya mereka yang divaksinasi lengkap dibenarkan mengundi, mengatakan ia mungkin melanggar Perkara 119 Perlembagaan Persekutuan berhubung kelayakan pemilih. SPR nafi hanya individu lengkap vaksinasi dibenar mengundi PRN Melaka“Sungguhpun PH menyokong penuh usaha pemberian vaksinasi kepada semua, ia tidak boleh dijadikan alasan tindakan diskriminasi ke atas mereka yang belum lengkap dua dos, dan tindakan menghalang ini berkemungkinan tidak sah dari segi undang-undang.“PH turut berpandangan waktu ini bukan masa paling sesuai untuk mengadakan pilihan raya negeri, memandangkan penularan wabak Covid-19 baru menunjukkan trend penurunan, sektor-sektor ekonomi baru hendak mula dibuka semula bimbang gelombang ke-4 pandemik.“Kami turut risau jika PRN diteruskan, prosedur operasi standard (SOP) berkempen yang akan digunapakai mungkin mewujudkan keadaan yang tidak adil atau berat sebelah bagi sesetengah pihak.”


9 mukim di Seremban dikenakan PKPB

Perintah Kawalan Pergerakan Bersyarat (PKPB) akan dilaksanakan di daerah Seremban, Negeri Sembilan bermula Rabu ini hingga 18 November.Menteri Kanan (Kluster Keselamatan) Ismail Sabri Yaakob berkata pelaksanaan PKPB itu meliputi sembilan mukim iaitu Ampangan, Seremban, Bandar Seremban, Labu, Rantau, Rasah, Setul, Pantai dan Lenggeng.“Prosedur operasi standard (SOP) bagi PKPB masih sama seperti yang diumumkan sebelum ini,” katanya dalam sidang media perkembangan Perintah Kawalan Pergerakan Pemulihan (PKPP) di sini hari ini.Beliau juga berkata Perintah Kawalan Pergerakan Diperketatkan (PKPD) di penjara dan kuarters perumahan penjara Seberang Perai, Pulau Pinang dilanjutkan selama 14 hari bermula Khamis hingga 18 November.Katanya pelaksanaan PKPD di lokaliti itu kerana masih terdapat kes positif Covid-19 baharu sehingga 1 November lepas.


Pemutihan tanah sekolah antara isu utama dikenal pasti di bawah AKM 100 hari

Kementerian pendidikan (KPM) telah mengenal pasti dan menyusun pelbagai pendekatan bagi menyelesaikan dua isu utama iaitu membabitkan pengurusan sekolah dan kebajikan guru di bawah Aspirasi Keluarga Malaysia (AKM) 100 hari.Menteri Kanan Pendidikan Radzi Jidin berkata dalam menyediakan infrastruktur pendidikan yang selamat dan kondusif, pihaknya telah memohon kepada kerajaan agar dilaksanakan pemutihan tanah supaya projek menaik taraf dan pembinaan semula sekolah daif dapat dilakukan segera.Katanya ini penting kerana kekangan utama untuk menaik taraf dan membina semula sekolah daif di sesetengah kawasan adalah berkaitan status tanahnya yang masih belum menjadi milik Pesuruhjaya Tanah Persekutuan (PTP).“Apabila ia bukan tanah PTP maka kami (KPM) tidak boleh bangunkan bangunan (sekolah) di tanah tersebut walaupun sudah ada peruntukan. Itu yang jadi banyak kelewatan (pembangunan bangunan sekolah).“Sebab itu kami telah mohon diadakan pemutihan tanah kerana daripada lebih 10,000 sekolah di seluruh negara sebenarnya masih ada tanah yang bukan milik PTP. Ada tanah milik individu, diwakafkan tanpa dokumen lengkap, milik majlis tempatan, tanah hak adat Bumiputera (NCR) dan pelbagai lagi status,” katanya dalam Program Bual Bicara Koresponden Bernama yang disiarkan Bernama TV hari ini.Radzi berkata bagi kebajikan guru pula, KPM telah menambah baik urusan pertukaran guru dengan mengguna pakai Sistem eGTukar yang membenarkan permohonan dibuat secara berterusan berbanding hanya dua kali setahun, sebelum ini.Katanya menerusi sistem itu, pertukaran guru akan dilakukan berasaskan pada kekosongan di negeri-negeri lain dan bukan hanya tertumpu di negeri yang dipohon.“Jadi Sistem eGTukar ini mengambil kira kebajikan guru-guru sebagai Keluarga Malaysia dan insya-Allah kita boleh lihat bahawa dalam masa akan datang, jumlah guru yang akan ditukarkan itu akan lebih meningkat,” katanya.Sementara itu, dalam konteks pengambilan guru untuk mengisi lebih 18,000 kekosongan jawatan guru, Radzi berkata peluang itu turut ditawarkan kepada graduan di luar bidang pendidikan.Bagaimanapun, beliau berkata setiap graduan yang dipilih perlu melalui latihan tertentu yang disediakan KPM bagi memastikan mereka kompeten untuk mengajar subjek yang ditugaskan.“Dalam konteks ini (pengambilan) keutamaan kami memang kepada graduan yang memiliki ijazah pendidikan tetapi disebabkan ada bekalan (graduan pendidikan) tak cukup, jadi kami buka juga pengambilan untuk mereka yang tiada ijazah pendidikan.“Mereka akan diberi lantikan secara kontrak perkhidmatan dan latihan. Ini antara pendekatan yang kami gunakan untuk tutup jurang berkenaan (jurang kekosongan),” katanya.


Perbicaraan kes IPIC Najib, Irwan Serigar dilapangkan, beri laluan kes 1MDB

Perbicaraan kes Najib Razak dan bekas ketua setiausaha perbendaharaan Mohd Irwan Serigar Abdullah berhubung enam pertuduhan pecah amanah berjumlah RM6.6 bilion, yang sepatutnya bermula September depan dilapangkan bagi memberi laluan kepada dua kes berkaitan 1Malaysia Development Berhad (1MDB) membabitkan bekas perdana menteri itu.Dua kes jenayah itu (1MDB dan laporan audit) kini masih di peringkat perbicaraan.Hakim Muhammad Jamil Hussin membenarkan perbicaraan kes pecah amanah yang ditetapkan pada September dan Oktober ini dilapangkan selepas timbalan pendakwa raya Nik Syahril Nik Ab Rahman memaklumkan bahawa saksi-saksi dan keterangan yang akan dikemukakan pada perbicaraan kes itu adalah sama dengan kes 1MDB.“Sekiranya kedua-dua perbicaraan (1MDB dan kes ini) berlangsung pada masa yang sama, terdapat kemungkinan bahawa akan berlakunya pertindihan keterangan yang akan dibawa dalam kes ini dan dalam kes 1MDB.“Pihak kami berpandangan adalah wajar tarikh perbicaraan dilapangkan dan satu tarikh pengurusan kes pada bulan Disember ditetapkan bagi membolehkan pihak-pihak mengemas kini status kes 1MDB,” kata Nik Syahril.Permohonan pihak pendakwaan itu tidak dibantah oleh peguam Muhammad Shafee Abdullah dan K. Kumaraendran, masing-masing mewakili Najib dan Mohd Irwan Serigar, yang mendapat pengecualian kehadiran ke mahkamah hari ini.Mahkamah kemudiannya menetapkan 9 Disember ini untuk pengurusan kes selanjutnya.Pada 9 Oktober lepas, hakim Muhammad Jamil menetapkan perbicaraan kes pecah amanah itu selama 32 hari pada setiap hari dalam bulan September dan Oktober 2021 kecuali hari Jumaat.Pada 24 Oktober 2018, Najib, 67, dan Mohd Irwan Serigar, 63, mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC).Mereka dituduh melakukan kesemua kesalahan itu di Kompleks Kementerian Kewangan Malaysia di Putrajaya antara 21 Disember 2016 dan 18 Disember 2017, mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


Polis kenal pasti 29 individu berhubung perhimpunan langgar SOP kesihatan

Seramai 29 individu dikenal pasti dan akan dipanggil untuk diambil keterangan bagi membantu siasatan berhubung penganjuran Perhimpunan “Keluar dan #Lawan” di ibu negara, semalam.Ketua Polis Negara Acryl Sani Abdullah Sani berkata kesemua individu yang terlibat diminta memberikan kerjasama dalam siasatan penganjuran perhimpunan berkenaan.Beliau berkata ketika ini, pihaknya sedang mengenal pasti beberapa individu lain melalui rakaman video dan gambar.“Selain itu, polis juga menerima lebih 20 laporan polis berhubung perhimpunan berkenaan,” katanya dalam kenyataan hari ini.Acryl berkata penganjur dan peserta perhimpunan berkenaan secara jelas melanggar syarat-syarat prosedur operasi standard (SOP) Pelan Pemulihan Negara (PPN) serta Peraturan-Peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempatan Jangkitan) 2021 yang sedang berkuat kuasa.“Polis sebelum ini beberapa kali memberi peringatan supaya semua pihak mematuhi SOP PPN demi keselamatan orang ramai,” katanya.Menurut Acryl, pihaknya menyatakan pendiriantindakan tegas akan diambil ke atas mana-mana pihak yang sengaja melanggar SOP.“Sikap penganjur dan peserta yang berdegil untuk mengadakan perhimpunan walaupun diberikan nasihat agar mengutamakan keselamatan kesihatan merupakan tindakan yang tidak bertanggungjawab terutama dalam situasi penularan wabak Covid-19 ini.“Polis memulakan siasatan ke atas penganjur dan peserta perhimpunan berkenaan di bawah peruntukan Akta 342 dan akta-akta lain yang relevan,” katanya.


Aplikasi geofizik untuk pembangunan infrastruktur lestari

Kemudahan infrastruktur dan kelestariannya telah diletakkan sebagai salah satu pemacu utama kemajuan negara. Peranan infrastruktur dalam pembangunan nasional sesebuah negara kemudian dinilai untuk memastikan pertumbuhan ekonomi dan kelestarian sesebuah negara.Bermula dari sinilah, input geofizik diperlukan untuk memastikan proses penyediaan kemudahan infrastruktur ini dapat dijalankan dengan baik. Peranan ahli geofizik bersama-sama bidang geologi dan kejuruteraan ditagih untuk mengurangkan perbelanjaan modal yang sebahagiannya boleh diselamatkan pada peringkat awal penyediaan sesuatu infrastruktur.Pembangunan infrastruktur adalah komponen utama dalam proses pembinaan negara kerana ia membawa peningkatan status sosial dan ekonomi kepada masyarakat dan persekitaran. Selain daripada faedah ekonomi, pembangunan infrastruktur juga meningkatkan kualiti hidup dari segi jalan perhubungan, perbandaran, pengurangan kemiskinan dan kesejahteraan penduduk.Kaedah geofizik boleh menjadi kaedah alternatif dalam kerja infrastruktur. Geofizik adalah sains yang menerapkan prinsip fizik untuk mencari dan menyelesaikan masalah yang berkaitan dengan bumi. Dalam kebanyakan ujian di lapangan, kaedah geofizik menggunakan ujian yang tidak merosakkan yang dapat mengurangkan kos baik pulih dan menjimatkan masa projek.Penggunaan penyiasatan geofizik dengan gabungan kaedah yang sesuai boleh membantu pelbagai pihak untuk mendapatkan maklumat lapisan bawah tanah. Beberapa kaedah geofizik yang biasa digunakan adalah kaedah keberintangan geoeletrik, kaedah seismos, kaedah graviti, kaedah magnet, analisis pelbagai saluran gelombang permukaan (Multi Array Surface Wave-MASW) dan radar tusuk tanah (GPR).Ahli geofizik perlu memahami prinsip asas geofizik yang berkaitan dengan pemerolehan, pemprosesan dan penafsiran data. Ini akan memudahkan pemilihan kaedah geofizik yang sesuai dengan keadaan lapangan yang akan disiasat. Geofizik tidak hanya digunakan pada tahap perancangan pembangunan infrastruktur, tetapi dalam pembinaan dan penyelidikan integriti bangunan atau empangan lama, malah untuk memeriksa kemungkinan kebocoran paip lama dan tapak-tapak arkeologi.Aplikasi geofizik lain dalam pembangunan infrastruktur, termasuk di jalan raya, lapangan terbang, saluran paip atau utiliti, terowong, jambatan, pembukaan kawasan baru dan lain-lain infrastruktur. Begitu juga, penggunaan kaedah geofizik juga berguna dalam kes infrastruktur atau penstrukturan semula yang rosak akibat bencana, misalnya tanah runtuh atau pemendapan tanah, ahli geofizik merupakan antara watak penting dan yang pertama dipanggil untuk memberi ulasan teknikal.Berikut adalah beberapa contoh penggunaan kaedah geofizik dalam pembangunan infrastruktur khasnya di Malaysia:Pembangunan turapan jalan di SelangorPenyelidikan geofizik telah dilakukan di Selangor untuk penilaian ketebalan turapan jalan. Kaedah keberintangan geoelektrik telah digunakan dan kemudian dikalibrasi dengan ujian penembusan kon dinamik (dynamic con penetration test-DCPT). Hasil penyelidikan menunjukkan struktur turapan jalan tar terdiri daripada empat lapisan dengan kualiti data yang baik. Dari hasil ujian kedua-dua kaedah, ketebalannya hampir sama dan memenuhi piawaian ketebalan turapan jalan. Oleh itu, kaedah geofizik ini berpotensi digunakan untuk memperoleh lebih banyak maklumat mengenai kedalaman dan ketebalan lapisan turapan, terutama untuk penilaian berterusan, sekaligus mengurangkan bilangan ujian sampel teras yang boleh menyebabkan kerosakan pada struktur turapan.2. Pembinaan rangkaian paip di Pulau Pangkor, Perak.Siasatan ini terdiri daripada pembinaan rangkaian paip pembetung bawah tanah dan loji rawatan air sisa di Jalan Pasir Bogak. Kedalaman paip pembetung dari permukaan sehingga 15m ke bawah bumi di sekitar Pulau Pangkor dirancang dengan anggaran panjang jaringan paip pembetung sekitar 4.5km. Kawasan penyiasatan yang dicadangkan melintasi garis jalan yang ada, bahu jalan, melintasi bangunan, lorong-lorong dan kemudahan infrastruktur lain yang ada. Tujuan projek ini adalah untuk mengenal pasti halangan di bawah permukaan dan mengenal pasti antara lapisan tanah dengan batu di kawasan projek tersebut. Kombinasi 3 kaedah telah digunakan, iaitu Sistem Gelombang Permukaan Berterusan (Continuous Wave Surface System-CSWS), keberintangan geoelektrik dan radar tusuk tanah (GPR) untuk mencapai objektif projek ini. Dengan kaedah ini, profil di bawah permukaan dapat dipetakan dan mengurangkan ketidaktentuan arah pengorekan terowong.3. Pembinaan bangunan di Jalan Chan Sow Lin, Sungai Besi, Kuala Lumpur.Tapak ini terletak di sepanjang Jalan Chan Sow Lin dengan luas 2.1 hektar. Dua blok menara kediaman 40 tingkat meliputi podium dan tingkat bawah tanah dirancang untuk pembangunan di tapak ini. Geologi utama di tapak ini adalah batu kapur dengan kemungkinan wujudnya rongga dan struktur pinakel. Kaedah MASW digunakan dan dikorelasikan dengan data 5 lubang gerudi sehingga hasilnya dapat mengenal pasti fitur seperti rongga dan struktur pinakel. Secara keseluruhan, hasil penyelidikan menunjukkan bahawa kawasan ini mempunyai batuan dasar yang cetek antara 4m – 7m.Penggunaan geofizik dalam pembangunan memerlukan pemahaman mendalam tentang aplikasi dan batasan setiap kaedah sehingga apa yang diminta oleh pihak berkenaan dapat dipenuhi dengan hasil yang efektif. Dengan kaedah ini, pada akhirnya akan mengurangkan risiko berkaitan geoteknikal tanah atau batuan sekaligus menjimatkan masa dan wang. Sebagai penutup, penulis percaya bahawa kaedah geofizik dapat digunakan dalam kerja penyiasatan infrastruktur dan membantu banyak pihak dalam menyelesaikan masalah bawah permukaan bagi memastikan pembinaan yang bersifat lestari.Rujukan:1) Ariffin M H, Kayode J S, Azahar M A, Jamil H & Sabri S F A. 2018. Data for in-situ Industrial Site characterization with the applications of combined subsurface and surface mapping Elsevier. Data in Brief 18 pp 1864-8.2) Azahar M A, Rusli Q N, Salleh M A & Mahadi N F Z. 2018. The Use of Non-Invasive Geophysical Techniques in Detecting of Boulder and Bedrock at Pulau Pangkor, Perak, Malaysia. Electronic Journal of Geotechnical Engineering 2.3) M. Kamil, H. Awang, & F. A. Idi. 2011. Application of electrical resistivity method in road subsurface profiling. National Geoscience Conference. Johor Bahru.M Azrief Azahar et al. 2019. Use of geophysics for site investigations and earthworks assessments. IOP Conference Series: Materials Science and Engineering 512.Mohd Hariri Arifin adalah pensyarah di Jabatan Sains Bumi dan Alam Sekitar, UKM, Ahmad Khairul Azmi adalah pelajar Sarjana Geofizik Kejuruteraan dan Persekitaran, UKM* Tulisan ini adalah pandangan peribadi penulis yang tidak semestnya mencerminkan pandangan MalaysiaNow


Walau hadapi masalah kewangan, AirAsia jamin pelanggan dapat bayaran balik

AirAsia hari ini memberikan jaminan kepada 450,000 pelanggannya yang masih belum mendapat bayaran balik dari syarikat penerbangan tersebut walaupun ia sedang berdepan masalah aliran tunai selepas pesawatnya tidak dapat beroperasi.“Apa yang kami cuba buat sekarang ini adalah membayar balik semua orang. Dan pastikan AirAsia terus hidup,” kata CEO AirAsia Tony Fernandes dalam sebuah video di Facebook.Syarikat itu juga berkata sejak Januari tahun lalu, sebanyak 1.5 juta pelanggan menerima wang mereka semula, sementara 2.9 juta lagi menerima kaedah akaun kredit yang boleh ditukar sebagai wang.“Setiap minggu, kami proses 450,000 tunggakan bayaran. Anda akan dapat wang anda semula, kami harap anda dapat bersabar,” kata Tony dalam sebuah rakaman video yang dimuat naik syarikat tersebut.Sementara itu, Tony berkata AirAsia X akan menjalani penstrukturan korporat semula.“AirAsia X berada dalam masalah kewangan yang sangat, sangat teruk kerana tidak dapat melakukan penerbangan ke mana-mana pun. Tambahan pula ia terpaksa berdepan persaingan tidak sihat sejak beberapa tahun dahulu,” tambahnya.